Κατευθυντήρια γραμμή της Ευρωπαϊκής Κεντρικής Τράπεζας

της 26ης Απριλίου 2001

σχετικά με το διευρωπαϊκό αυτοματοποιημένο σύστημα ταχείας μεταφοράς κεφαλαίων σε συνεχή χρόνο (σύστημα Target)

(ΕΚΤ/2001/3)

(2001/401/ΕΚ)

ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,

Έχοντας υπόψη τη συνθήκη για την ίδρυση της Ευρωπαϊκής Κοινότητας (εφεξής καλούμενη "συνθήκη"), και ιδίως το άρθρο 105 παράγραφος 2 πρώτη και τέταρτη περίπτωση, καθώς και τα άρθρα 3.1, 12.1, 14.3, 17, 18 και 22 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής καλούμενου "καταστατικό"),

Εκτιμώντας τα ακόλουθα:

(1) Το άρθρο 105 παράγραφος 2 πρώτη περίπτωση της συνθήκης και το άρθρο 3.1 πρώτη περίπτωση του καταστατικού απαιτούν από το ευρωπαϊκό σύστημα κεντρικών τραπεζών (ΕΣΚΤ) να χαράζει και να εφαρμόζει τη νομισματική πολιτική της Κοινότητας.

(2) Το άρθρο 105 παράγραφος 2 τέταρτη περίπτωση της συνθήκης και το άρθρο 3.1 τέταρτη περίπτωση του καταστατικού εξουσιοδοτούν την Ευρωπαϊκή Κεντρική Τράπεζα (ΕΚΤ) και τις εθνικές κεντρικές τράπεζες (ΕθνΚΤ) να προωθούν την ομαλή λειτουργία των συστημάτων πληρωμών.

(3) Το άρθρο 22 του καταστατικού αναθέτει στην ΕΚΤ και στις ΕθνΚΤ το καθήκον να παρέχουν διευκολύνσεις, με σκοπό την εξασφάλιση αποτελεσματικών και υγιών συστημάτων συμψηφισμού και πληρωμών, εντός της Κοινότητας και με άλλες χώρες.

(4) Η επίτευξη μιας ενιαίας νομισματικής πολιτικής συνεπάγεται την ανάγκη ύπαρξης συστημάτων πληρωμών, τα οποία θα καθιστούν δυνατή την έγκαιρη και ασφαλή διενέργεια των πράξεων νομισματικής πολιτικής μεταξύ των ΕθνΚΤ και των πιστωτικών ιδρυμάτων και θα στηρίζουν τον ενιαίο χαρακτήρα της χρηματαγοράς στη ζώνη του ευρώ.

(5) Οι στόχοι αυτοί απαιτούν ένα σύστημα πληρωμών με υψηλό επίπεδο ασφάλειας, πολύ σύντομο χρόνο επεξεργασίας και χαμηλό κόστος.

(6) Το νομικό πλαίσιο που διέπει το σύστημα Target ισχύει από την ημερομηνία έναρξης του τρίτου σταδίου της οικονομικής και νομισματικής ένωσης (ΟΝΕ). Η παρούσα κατευθυντήρια γραμμή αντικαθιστά την κατευθυντήρια γραμμή ΕΚΤ/2000/9, της 3ης Οκτωβρίου 2000, σχετικά με το διευρωπαϊκό αυτοματοποιημένο σύστημα ταχείας μεταφοράς κεφαλαίων σε συνεχή χρόνο (Target).

(7) Η παρούσα κατευθυντήρια γραμμή δημοσιεύεται στο πλαίσιο μιας πολιτικής υπέρ της διαφάνειας, η οποία υλοποιείται με την τυπική δημοσίευση των νομικών κειμένων της ΕΚΤ. Η παρούσα κατευθυντήρια γραμμή δεν περιλαμβάνει ορισμένες υφιστάμενες συμπληρωματικές ρυθμίσεις του ΕΣΚΤ σχετικά με την ασφάλεια, τις χρηματοοικονομικές και άλλες λειτουργικές ή εσωτερικές πτυχές του ΕΣΚΤ.

(8) Σύμφωνα με τα άρθρα 12.1 και 14.3 του καταστατικού, οι κατευθυντήριες γραμμές της ΕΚΤ αποτελούν αναπόσπαστο μέρος του κοινοτικού δικαίου,

ΕΞΕΔΩΣΕ ΤΗΝ ΠΑΡΟΥΣΑ ΚΑΤΕΥΘΥΝΤΗΡΙΑ ΓΡΑΜΜΗ:

Άρθρο 1

Ορισμοί

1. Για τους σκοπούς της παρούσας κατευθυντήριας γραμμής:

- με τον όρο "εθνικά ΣΔΣΧ" νοούνται τα συστήματα διακανονισμού σε συνεχή χρόνο, τα οποία αποτελούν επιμέρους σκέλη του συστήματος Target και προσδιορίζονται στο παράρτημα Ι της παρούσας κατευθυντήριας γραμμής,

- με τον όρο "μηχανισμός πληρωμών της ΕΚΤ" νοείται το σύστημα πληρωμών που οργανώνεται σε επίπεδο ΕΚΤ και συνδέεται με το σύστημα Target, με σκοπό την πραγματοποίηση πρώτον, πληρωμών μεταξύ λογαριασμών που τηρούνται στην ΕΚΤ και δεύτερον, πληρωμών, μέσω του συστήματος Target, μεταξύ λογαριασμών που τηρούνται στην ΕΚΤ και στις ΕθνΚΤ,

- με τον όρο "μηχανισμός διασύνδεσης" νοείται η τεχνική υποδομή, τα σχεδιαστικά χαρακτηριστικά και οι διαδικασίες που θεσπίζονται στο πλαίσιο των εθνικών ΣΔΣΧ -ή αποτελούν προσαρμογή αυτών- και του μηχανισμού πληρωμών της ΕΚΤ, με σκοπό την επεξεργασία διασυνοριακών πληρωμών μέσω του συστήματος Target,

- με τον όρο "συμμετέχοντες" νοούνται οι φορείς με άμεση πρόσβαση σε ένα εθνικό ΣΔΣΧ, οι οποίοι τηρούν λογαριασμό ΣΔΣΧ στην οικεία ΕθνΚΤ (ή -στην περίπτωση του μηχανισμού πληρωμών της ΕΚΤ- στην ΕΚΤ)· στον όρο αυτό συμπεριλαμβάνεται η οικεία ΕθνΚΤ ή η ΕΚΤ, είτε με την ιδιότητά της ως φορέα διακανονισμού είτε με άλλη ιδιότητα,

- με τον όρο "συμμετέχοντα κράτη μέλη" νοούνται όλα τα κράτη μέλη που έχουν υιοθετήσει το ενιαίο νόμισμα σύμφωνα με τη συνθήκη,

- με τον όρο "ΕθνΚΤ" νοούνται οι εθνικές κεντρικές τράπεζες των κρατών μελών που έχουν υιοθετήσει το ενιαίο νόμισμα σύμφωνα με τη συνθήκη,

- με τον όρο "ευρωσύστημα" νοούνται η ΕΚΤ και οι εθνικές κεντρικές τράπεζες των κρατών μελών που έχουν υιοθετήσει το ενιαίο νόμισμα σύμφωνα με τη συνθήκη,

- με τον όρο "παροχέας υπηρεσιών δικτύου" νοείται η επιχείρηση, στην οποία η ΕΚΤ έχει αναθέσει την παροχή συνδέσεων ηλεκτρονικού δικτύου για τους σκοπούς της διασύνδεσης,

- με τον όρο "λογαριασμοί διασύνδεσης κεντρικών τραπεζών" νοούνται οι λογαριασμοί που κάθε ΕθνΚΤ και η ΕΚΤ ανοίγουν η μία για την άλλη στα βιβλία τους, με σκοπό τη διενέργεια διασυνοριακών πληρωμών στο πλαίσιο του συστήματος Target δικαιούχος κάθε τέτοιου λογαριασμού είναι η ΕΚΤ ή η ΕθνΚΤ, στο όνομα της οποίας ανοίγεται,

- με τον όρο "εγχώριες πληρωμές" νοούνται οι πληρωμές που διενεργούνται ή που πρόκειται να διενεργηθούν στο πλαίσιο ενός εθνικού ΣΔΣΧ ή στο πλαίσιο του μηχανισμού πληρωμών της ΕΚΤ,

- με τον όρο "διασυνοριακές πληρωμές" νοούνται οι πληρωμές που διενεργούνται ή που πρόκειται να διενεργηθούν μεταξύ δύο εθνικών ΣΔΣΧ ή μεταξύ ενός εθνικού ΣΔΣΧ και του μηχανισμού πληρωμών της ΕΚΤ,

- με τον όρο "κανόνες ΣΔΣΧ" νοούνται οι κανονιστικές ή/και συμβατικές διατάξεις που εφαρμόζονται σε ένα εθνικό ΣΔΣΧ,

- με τον όρο"λογαριασμός ΣΔΣΧ" νοείται ο λογαριασμός (ή -εφόσον αυτό προβλέπεται από τους κανόνες του οικείου ΣΔΣΧ- οποιαδήποτε ομάδα ενοποιημένων λογαριασμών, υπό τον όρο ότι σε περίπτωση αθέτησης υποχρέωσης όλοι οι δικαιούχοι των λογαριασμών αυτών ευθύνονται αλληλεγγύως και εις ολόκληρον απέναντι στο ΣΔΣΧ), ο οποίος ανοίγεται στα βιβλία μιας ΕθνΚΤ ή της ΕΚΤ, στο όνομα ενός συμμετέχοντα, και στον οποίο διενεργείται ο διακανονισμός εγχώριων ή/και διασυνοριακών πληρωμών,

- με τον όρο "εντολή πληρωμής" νοείται η εντολή που δίνει κάποιος συμμετέχων, σύμφωνα με τους εφαρμοστέους κανόνες ΣΔΣΧ, προκειμένου να τεθεί χρηματικό ποσό στη διάθεση ενός λαμβάνοντας μέλους (μιας ΕθνΚΤ ή της ΕΚΤ) μέσω λογιστικής εγγραφής σε λογαριασμό ΣΔΣΧ,

- με τον όρο "αποστέλλον μέλος" νοείται ο συμμετέχων, ο οποίος έχει κινήσει τη διαδικασία πληρωμής δίνοντας εντολή πληρωμής,

- με τον όρο "αποστέλλουσα ΕθνΚΤ/ΕΚΤ" νοείται η ΕΚΤ ή η ΕθνΚΤ, στην οποία το αποστέλλον μέλος τηρεί λογαριασμό ΣΔΣΧ,

- με τον όρο "λαμβάνον μέλος" νοείται ο συμμετέχων, ο οποίος έχει οριστεί από το αποστέλλον μέλος ως ο συμμετέχων, στο λογαριασμό ΣΔΣΧ του οποίου θα πιστωθεί το ποσό της σχετικής εντολής πληρωμής,

- με τον όρο "λαμβάνουσα ΕθνΚΤ/ΕΚΤ" νοείται η ΕΚΤ ή η ΕθνΚΤ, στην οποία το λαμβάνον μέλος τηρεί λογαριασμό ΣΔΣΧ,

- με τον όρο "ΕΟΧ" νοείται ο Ευρωπαϊκός Οικονομικός Χώρος, όπως καθορίστηκε στη συμφωνία για τον Ευρωπαϊκό Οικονομικό Χώρο που συνήψαν στις 2 Μαΐου 1992 η Ευρωπαϊκή Κοινότητα και τα κράτη μέλη της με τα κράτη μέλη της Ευρωπαϊκής Ζώνης Ελευθέρων Συναλλαγών, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο της 17ης Μαρτίου 1993,

- με τον όρο "εξ αποστάσεως συμμετέχων" νοείται ένα ίδρυμα εγκατεστημένο σε χώρα του ΕΟΧ, το οποίο συμμετέχει άμεσα σε κάποιο εθνικό ΣΔΣΧ ενός (άλλου) κράτους μέλους της ΕΕ ("κράτος μέλος υποδοχής") και το οποίο, προς το σκοπό αυτό, τηρεί στο όνομά του λογαριασμό ΣΔΣΧ σε ευρώ στην ΕθνΚΤ του κράτους μέλους υποδοχής, χωρίς να έχει απαραιτήτως ιδρύσει υποκατάστημα στο τελευταίο,

- με τον όρο "έμμεσος συμμετέχων" νοείται ένα ίδρυμα που δεν τηρεί μεν δικό του λογαριασμό ΣΔΣΧ, αναγνωρίζεται όμως από ένα εθνικό ΣΔΣΧ και διέπεται από τους κανόνες αυτού, μπορεί δε να είναι άμεσα προσβάσιμο στο πλαίσιο του συστήματος Target· το σύνολο των συναλλαγών ενός έμμεσου συμμετέχοντα διακανονίζεται στο λογαριασμό ενός συμμετέχοντα (κατά τους ορισμούς της τέταρτης περίπτωσης του παρόντος άρθρου), ο οποίος έχει αποδεχτεί να ενεργεί ως αντιπρόσωπος του πρώτου,

- με τον όρο "ενδοημερήσια πίστωση" νοείται η πίστωση που χορηγείται και επιστρέφεται εντός χρονικού διαστήματος που δεν υπερβαίνει τη μία εργάσιμη ημέρα,

- με τον όρο "πάγιες διευκολύνσεις" νοείται η διευκόλυνση οριακής χρηματοδότησης και η διευκόλυνση αποδοχής καταθέσεων που παρέχει το ευρωσύστημα,

- με τον όρο "επιτόκιο οριακής χρηματοδότησης" νοείται το επιτόκιο που εφαρμόζεται εκάστοτε στη διευκόλυνση οριακής χρηματοδότησης του ευρωσυστήματος,

- με τον όρο "επιτόκιο της διευκόλυνσης αποδοχής καταθέσεων" νοείται το επιτόκιο που εφαρμόζεται εκάστοτε στη διευκόλυνση αποδοχής καταθέσεων του ευρωσυστήματος,

- με τον όρο "επιτόκιο των πράξεων κύριας αναχρηματοδότησης" νοείται το οριακό επιτόκιο που εφαρμόζεται εκάστοτε στην πιο πρόσφατη πράξη κύριας αναχρηματοδότησης του ευρωσυστήματος, όπου ως οριακό επιτόκιο νοείται το επιτόκιο στο οποίο εξαντλείται το συνολικό ποσό της δημοπρασίας που πρόκειται να κατανεμηθεί,

- με τον όρο "ΜΑΚΤ" νοείται το μοντέλο ανταποκριτριών κεντρικών τραπεζών για τη διασυνοριακή χρήση των ενεχύρων, κατά την έννοια του ΕΣΚΤ,

- με τον όρο "διαδικασία δέσμευσης κεφαλαίων" νοείται η διαδικασία σύμφωνα με την οποία ο προορισμός των κατατεθειμένων κεφαλαίων ή διαθέσιμων πιστώσεων εξειδικεύεται, οπότε αυτά παύουν να διατίθενται για οποιαδήποτε συναλλαγή ή σκοπό άλλα από την εκτέλεση της σχετικής εντολής πληρωμής· κατ' αυτό τον τρόπο διασφαλίζεται ότι τα δεσμευμένα κεφάλαια ή διαθέσιμες πιστώσεις θα χρησιμοποιηθούν για την εκτέλεση της εν λόγω εντολής πληρωμής η εξειδίκευση αυτή αναφέρεται στην παρούσα κατευθυντήρια γραμμή ως "δέσμευση",

- με τους όρους "οριστική πληρωμή" ή "ανέκκλητη πληρωμή" ή "οριστικός διακανονισμός" νοείται ότι η αποστέλλουσα ΕθνΚΤ/ΕΚΤ, το αποστέλλον μέλος ή όποιο άλλο μέλος δεν μπορεί να ανακαλεί, αναστρέφει ή ακυρώνει το διακανονισμό μιας εντολής πληρωμής, ακόμη και στην περίπτωση που έχει κινηθεί διαδικασία αφερεγγυότητας κατά κάποιον συμμετέχοντα, εξαιρουμένων των περιπτώσεων ύπαρξης ελαττωμάτων στις υποκείμενες συναλλαγές ή εντολές πληρωμής που προκύπτουν από αξιόποινες ή δόλιες πράξεις (στις τελευταίες συμπεριλαμβάνεται η προνομιακή μεταχείριση και η σε περίπτωση αφερεγγυότητας, εντός της ύποπτης περιόδου, διενέργεια συναλλαγών σε αξία χαμηλότερη από την πραγματική), εφόσον έτσι αποφασίζει η κατά περίπτωση αρμόδια δικαστική αρχή ή άλλο αρμόδιο σώμα επίλυσης διαφορών, ή που προκύπτουν από λάθος,

- με τον όρο "δυσλειτουργία ενός εθνικού ΣΔΣΧ" ή "δυσλειτουργία του συστήματος Target" ή "δυσλειτουργία" νοούνται οι τεχνικές δυσχέρειες, ελαττώματα ή βλάβες στην τεχνική υποδομή ή/και στα συστήματα ηλεκτρονικών υπολογιστών οποιουδήποτε εθνικού ΣΔΣΧ ή του μηχανισμού πληρωμών της ΕΚΤ ή των συνδέσεων ηλεκτρονικού δικτύου στο πλαίσιο του μηχανισμού διασύνδεσης ή κάθε άλλο γεγονός που σχετίζεται με κάποιο εθνικό ΣΔΣΧ, με το μηχανισμό πληρωμών της ΕΚΤ ή με το μηχανισμό διασύνδεσης και που καθιστά αδύνατη την αυθημερόν εκτέλεση και ολοκλήρωση της επεξεργασίας εντολών πληρωμής στο πλαίσιο του συστήματος Target· ο ορισμός καλύπτει επίσης τις περιπτώσεις ταυτόχρονης εκδήλωσης δυσλειτουργίας σε περισσότερα εθνικά ΣΔΣΧ (για παράδειγμα, εξαιτίας βλάβης που σχετίζεται με τον παροχέα υπηρεσιών δικτύου),

- με τον όρο "σύστημα αποζημίωσης Target" ή "σύστημα αποζημίωσης" ή "σύστημα" νοείται το σύστημα αποζημίωσης που εφαρμόζεται σε περιπτώσεις δυσλειτουργίας του συστήματος Target, το οποίο μνημονεύεται στο άρθρο 3 στοιχείο η) της παρούσας κατευθυντήριας γραμμής.

2. Το διοικητικό συμβούλιο της ΕΚΤ μπορεί να τροποποιεί τα παραρτήματα της παρούσας κατευθυντήριας γραμμής και να εκδίδει συμπληρωματικά κείμενα, τα οποία περιέχουν, μεταξύ άλλων, τεχνικούς όρους και προδιαγραφές· οι εν λόγω τροποποιήσεις και τα συμπληρωματικά κείμενα τίθενται σε ισχύ ως αναπόσπαστο μέρος της παρούσας κατευθυντήριας γραμμής, την ημερομηνία που προσδιορίζει το διοικητικό συμβούλιο της ΕΚΤ κατόπιν σχετικής ειδοποίησης των ΕθνΚΤ.

Άρθρο 2

Περιγραφή του συστήματος Target

1. Το διευρωπαϊκό αυτοματοποιημένο σύστημα ταχείας μεταφοράς κεφαλαίων σε συνεχή χρόνο είναι ένα σύστημα διακανονισμού σε συνεχή χρόνο για το ευρώ. Το σύστημα Target αποτελείται από τα εθνικά ΣΔΣΧ, το μηχανισμό πληρωμών της ΕΚΤ και το μηχανισμό διασύνδεσης και έχει θεσπιστεί από την κατευθυντήρια γραμμή ΕΚΤ/1998/ΝΡ13, της 16ης Νοεμβρίου 1998, σχετικά με το σύστημα Target, όπως τροποποιήθηκε, η οποία καταργήθηκε και αντικαταστάθηκε από την κατευθυντήρια γραμμή ΕΚΤ/2000/ΝΡ9. Εφεξής, το σύστημα Target διέπεται από την παρούσα κατευθυντήρια γραμμή.

2. Τα ΣΔΣΧ των κρατών μελών της ΕΕ, τα οποία ήταν μέλη της ΕΕ κατά την έναρξη του τρίτου σταδίου της ΟΝΕ αλλά δεν έχουν υιοθετήσει το ενιαίο νόμισμα, επιτρέπεται να συνδεθούν με το σύστημα Target, εάν και εφόσον πληρούν τα ελάχιστα κοινά χαρακτηριστικά που καθορίζονται στο άρθρο 3 της παρούσας κατευθυντήριας γραμμής και είναι σε θέση να επεξεργάζονται το ευρώ ως ξένο νόμισμα, παράλληλα με το εθνικό νόμισμα. Κάθε τέτοια σύνδεση με το σύστημα Target προϋποθέτει τη σύναψη συμβάσεως, βάσει της οποίας οι ενδιαφερόμενες εθνικές κεντρικές τράπεζες προσχωρούν στους κανόνες και τις διαδικασίες του συστήματος Target που αναφέρονται στην παρούσα κατευθυντήρια γραμμή (με τις προδιαγραφές και τροποποιήσεις, όπου κρίνεται αναγκαίο, που αναφέρονται στην εν λόγω σύμβαση).

Άρθρο 3

Ελάχιστα κοινά χαρακτηριστικά των εθνικών ΣΔΣΧ

Κάθε ΕθνΚΤ διασφαλίζει ότι το εθνικό ΣΔΣΧ αυτής ανταποκρίνεται στα χαρακτηριστικά που καθορίζονται παρακάτω.

α) Κριτήρια πρόσβασης

1. Μόνο τα εγκατεστημένα στον ΕΟΧ εποπτευόμενα πιστωτικά ιδρύματα, όπως αυτά ορίζονται στο άρθρο 1 παράγραφος 1 της οδηγίας 2000/12/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, σχετικά με την ανάληψη και την άσκηση δραστηριότητας πιστωτικών ιδρυμάτων(1), γίνονται δεκτά ως συμμετέχοντες σε ένα εθνικό ΣΔΣΧ. Κατ' εξαίρεση, και με την επιφύλαξη του άρθρου 7 παράγραφος 1 της παρούσας κατευθυντήριας γραμμής, ως συμμετέχοντες σε ένα εθνικό ΣΔΣΧ μπορούν να γίνονται δεκτοί και οι ακόλουθοι φορείς, κατόπιν έγκρισης από την οικεία ΕθνΚΤ:

i) υπηρεσιακές μονάδες διαχείρισης κεφαλαίων της κεντρικής ή περιφερειακής διοίκησης των κρατών μελών, που δραστηριοποιούνται στις αγορές χρήματος,

ii) οργανισμοί του δημόσιου τομέα των κρατών μελών, οι οποίοι είναι εξουσιοδοτημένοι να δέχονται καταθέσεις πελατών για τους σκοπούς της παρούσας κατευθυντήριας γραμμής, ο δημόσιος τομέας έχει την έννοια του άρθρου 3 του κανονισμού (ΕΚ) αριθ. 3603/93 του Συμβουλίου, της 13ης Δεκεμβρίου 1993, για τον προσδιορισμό των εννοιών που είναι αναγκαίες για την εφαρμογή των απαγορεύσεων που αναφέρονται στο άρθρο 104 και στο άρθρο 104 Β παράγραφος 1 της συνθήκης(2),

iii) εγκατεστημένες στον ΕΟΧ επιχειρήσεις επενδύσεων, όπως αυτές ορίζονται στο άρθρο 1 παράγραφος 2 της οδηγίας 93/22/ΕΟΚ του Συμβουλίου, της 10ης Μαΐου 1993, σχετικά με τις επενδυτικές υπηρεσίες στον τομέα των κινητών αξιών(3), οι οποίες έχουν λάβει άδεια λειτουργίας και εποπτεύονται από την αρμόδια αναγνωρισμένη αρχή, κατά τους όρους της προαναφερθείσας οδηγίας του Συμβουλίου (εξαιρουμένων των ιδρυμάτων που ορίζονται στο άρθρο 2 παράγραφος 2 της τελευταίας), υπό την προϋπόθεση ότι οι εν λόγω επιχειρήσεις επενδύσεων νομιμοποιούνται να ασκούν τις δραστηριότητες που αναφέρονται στην παράγραφο 1 στοιχείο β) ή στις παραγράφους 2 ή 4 του τμήματος Α του παραρτήματος της οδηγίας 93/22/ΕΟΚ,

iv) φορείς που παρέχουν υπηρεσίες συμψηφισμού ή διακανονισμού και τελούν υπό την εποπτεία αρμόδιας αρχής.

2. Τα κριτήρια πρόσβασης σε ένα εθνικό ΣΔΣΧ και η διαδικασία της σχετικής αξιολόγησης καθορίζονται στους κανόνες του εν λόγω ΣΔΣΧ και γνωστοποιούνται στα ενδιαφερόμενα μέρη. Εκτός από τα κριτήρια που αναφέρονται στο στοιχείο α) σημείο 1 του παρόντος άρθρου, στα εθνικά αυτά κριτήρια μπορούν να περιλαμβάνονται, μεταξύ άλλων:

- η επαρκής οικονομική ευρωστία,

- ο αναμενόμενος ελάχιστος αριθμός συναλλαγών,

- η καταβολή εισφοράς συμμετοχής,

- νομικές, τεχνικές και λειτουργικές πτυχές.

Οι κανόνες ΣΔΣΧ πρέπει ακόμη να προβλέπουν την υποχρέωση της οικείας ΕθνΚΤ να λαμβάνει νομικές γνωμοδοτήσεις σχετικά με τους αιτούντες, βασιζόμενες στο εναρμονισμένο υπόδειγμα νομικών γνωμοδοτήσεων του ευρωσυστήματος, σύμφωνα με τους όρους που καθορίζει το διοικητικό συμβούλιο της ΕΚΤ, και να προβαίνει σε έλεγχο αυτών. Η οικεία ΕθνΚΤ θέτει στη διάθεση των ενδιαφερομένων μερών το υπόδειγμα νομικών γνωμοδοτήσεων.

3. Ο συμμετέχων σε ένα εθνικό ΣΔΣΧ δυνάμει του στοιχείου α) σημεία 1 ) και 2) του παρόντος άρθρου έχει πρόσβαση στις υπηρεσίες διασυνοριακών πληρωμών του συστήματος Target.

4. Οι κανόνες ΣΔΣΧ περιλαμβάνουν τους λόγους και τις διαδικασίες απομάκρυνσης ενός συμμετέχοντα από το οικείο εθνικό ΣΔΣΧ. Οι λόγοι απομάκρυνσης ενός συμμετέχοντα από κάποιο εθνικό ΣΔΣΧ (συντελούμενης με την αναστολή της ιδιότητας μέλους ή με την αποβολή του μέλους) θα πρέπει να καλύπτουν κάθε γεγονός το οποίο συνεπάγεται συστημικό κίνδυνο ή θα μπορούσε, με οποιονδήποτε άλλο τρόπο, να προκαλέσει σοβαρά λειτουργικά προβλήματα, συμπεριλαμβανομένων των περιπτώσεων όπου:

i) έχουν κινηθεί ή επίκειται κίνηση διαδικασιών αφερεγγυότητας κατά κάποιου συμμετέχοντα,

ii) κάποιος συμμετέχων παραβιάζει τους κανόνες του οικείου ΣΔΣΧ ή

iii) παύουν να πληρούνται ένα ή περισσότερα κριτήρια πρόσβασης για τη συμμετοχή στο οικείο εθνικό ΣΔΣΧ.

β) Νομισματική μονάδα

Κάθε διασυνοριακή πληρωμή που πρόκειται να αποτελέσει αντικείμενο επεξεργασίας στο πλαίσιο του μηχανισμού διασύνδεσης εκφράζεται σε ευρώ. Οι ΕθνΚΤ διασφαλίζουν ότι οι εντολές πληρωμής, οι οποίες εκφράζονται στις αντίστοιχες εθνικές νομισματικές υποδιαιρέσεις του ευρώ και πρόκειται να εκτελεστούν μέσω του μηχανισμού διασύνδεσης, μετατρέπονται και διαβιβάζονται σε ευρώ.

γ) Κανόνες τιμολόγησης

1. Η τιμολογιακή πολιτική του συστήματος Target καθορίζεται από το διοικητικό συμβούλιο της ΕΚΤ με γνώμονα τις αρχές της ανάκτησης του κόστους, της διαφάνειας και της μη διάκρισης.

2. Οι εγχώριες πληρωμές σε ευρώ που πραγματοποιούνται μέσω κάποιου εθνικού ΣΔΣΧ υπόκεινται στους κανόνες τιμολόγησης του τελευταίου το οποίο, με τη σειρά του, ακολουθεί την τιμολογιακή πολιτική που καθορίζεται στο παράρτημα ΙΙ.

3. Οι διασυνοριακές πληρωμές που πραγματοποιούνται στο πλαίσιο του συστήματος Target υπόκεινται σε κοινή τιμή, η οποία ορίζεται από το διοικητικό συμβούλιο της ΕΚΤ και αναλύεται στο παράρτημα ΙΙΙ.

4. Οι τιμές γνωστοποιούνται στα ενδιαφερόμενα μέρη.

δ) Χρόνος λειτουργίας

1. Ημέρες λειτουργίας

Στο σύνολό του, το σύστημα Target παραμένει κλειστό τα Σαββατοκύριακα, την Πρωτοχρονιά, τη Μεγάλη Παρασκευή (σύμφωνα με το ημερολόγιο που ισχύει στην έδρα της ΕΚΤ), τη Δευτέρα του Πάσχα (σύμφωνα με το ημερολόγιο που ισχύει στην έδρα της ΕΚΤ), την 1η Μαΐου (εργατική Πρωτομαγιά), την ημέρα των Χριστουγέννων και την 26η Δεκεμβρίου.

Πάντως, για την 26η Δεκεμβρίου 2001 ισχύουν τα ακόλουθα:

i) ο μηχανισμός διασύνδεσης παραμένει κλειστός,

ii) ο μηχανισμός πληρωμών της ΕΚΤ παραμένει κλειστός,

iii) δεν πραγματοποιείται διακανονισμός των υπολοίπων των συστημάτων συμψηφισμού μεγάλων ποσών σε ευρώ,

iv) τα εθνικά ΣΔΣΧ παραμένουν κλειστά σε όλα τα κράτη μέλη, σύμφωνα με το στοιχείο δ) σημείο 1) στοιχείο v) που ακολουθεί,

v) στα συμμετέχοντα κράτη μέλη, στα οποία η 26η Δεκεμβρίου δεν είναι επίσημη αργία, η ΕθνΚΤ επιδιώκει την παραμονή του εθνικού της ΣΔΣΧ εκτός λειτουργίας. Εφόσον η εν λόγω ΕθνΚΤ εκτιμά ότι αυτό δεν είναι εφικτό, υποβάλλει πρόταση στην εκτελεστική επιτροπή και στο διοικητικό συμβούλιο της ΕΚΤ, παρουσιάζοντας συνοπτικά τον τρόπο με τον οποίο μπορεί να περιορίσει όσο το δυνατόν περισσότερο τις δραστηριότητες τις σχετικές με τις εγχώριες πληρωμές. Κατά την αξιολόγηση της εν λόγω πρότασης, η εκτελεστική επιτροπή και το διοικητικό συμβούλιο λαμβάνουν υπόψη τους την οικεία εθνική νομοθεσία,

vi) οι πάγιες διευκολύνσεις εξακολουθούν να είναι διαθέσιμες για τις ΕθνΚΤ που παραμένουν ανοικτές για τις περιορισμένες αυτές δραστηριότητες και

vii) το ΜΑΚΤ παραμένει κλειστό.

2. Ωράριο λειτουργίας

Το ωράριο λειτουργίας των εθνικών ΣΔΣΧ συνάδει προς τις ειδικές διατάξεις του παραρτήματος IV.

ε) Κανόνες πληρωμής

1. Όλες οι πληρωμές που προέρχονται απευθείας από, ή σχετίζονται με, πρώτον, πράξεις νομισματικής πολιτικής, δεύτερον, το διακανονισμό του σκέλους σε ευρώ των πράξεων συναλλάγματος του ευρωσυστήματος και τρίτον, το διακανονισμό των υπολοίπων των διασυνοριακών συστημάτων συμψηφισμού μεγάλων ποσών σε ευρώ, πραγματοποιούνται μέσω του συστήματος Target. Είναι δυνατή η πραγματοποίηση και άλλων πληρωμών μέσω του συστήματος Target.

2. Τα εθνικά ΣΔΣΧ και ο μηχανισμός πληρωμών της ΕΚΤ επεξεργάζονται μια εντολή πληρωμής μόνο εφόσον υπάρχουν επαρκή διαθέσιμα κεφάλαια στο λογαριασμό που το αποστέλλον μέλος τηρεί στην αποστέλλουσα ΕθνΚΤ/ΕΚΤ. Η επεξεργασία συντελείται μέσω άμεσα διαθέσιμων κεφαλαίων που έχουν ήδη πιστωθεί σε αυτό το λογαριασμό μέσω της ενδοημερήσιας ενεργοποίησης των αποθεματικών, τα οποία προορίζονται για την εκπλήρωση της υποχρέωσης τήρησης ελάχιστων αποθεματικών, ή μέσω της ενδοημερήσιας πίστωσης που η εν λόγω ΕθνΚΤ/ΕΚΤ χορηγεί, στον συγκεκριμένο συμμετέχοντα, κατά περίπτωση, σύμφωνα με το στοιχείο στ) του παρόντος άρθρου.

3. Οι κανόνες ΣΔΣΧ και οι κανόνες που διέπουν το μηχανισμό πληρωμών της ΕΚΤ προσδιορίζουν το χρόνο κατά τον οποίο μια εντολή πληρωμής καθίσταται ανέκκλητη και ο οποίος δεν πρέπει να είναι μεταγενέστερος της χρέωσης του λογαριασμού ΣΔΣΧ που το αποστέλλον μέλος τηρεί στην αποστέλλουσα ΕθνΚΤ/ΕΚΤ με το σχετικό ποσό. Στις περιπτώσεις εφαρμογής από τα εθνικά ΣΔΣΧ της διαδικασίας δέσμευσης κεφαλαίων πριν από τη χρέωση του λογαριασμού ΣΔΣΧ, η εντολή πληρωμής καθίσταται ανέκκλητη ενωρίτερα, ήτοι κατά το χρόνο στον οποίο συντελείται η δέσμεύση.

στ) Ενδοημερήσια πίστωση

1. Με την επιφύλαξη των διατάξεων της παρούσας κατευθυντήριας γραμμής, κάθε ΕθνΚΤ παρέχει ενδοημερήσια πίστωση στα εποπτευόμενα πιστωτικά ιδρύματα που αναφέρονται στο στοιχείο α) του παρόντος άρθρου, τα οποία συμμετέχουν στο εθνικό της ΣΔΣΧ, υπό την προϋπόθεση ότι τα πιστωτικά αυτά ιδρύματα είναι επιλέξιμοι αντισυμβαλλόμενοι σε πράξεις νομισματικής πολιτικής του ευρωσυστήματος και έχουν πρόσβαση στη διευκόλυνση οριακής χρηματοδότησης. Η ενδοημερήσια πίστωση, εφόσον προκύπτει σαφώς ότι περιορίζεται στη συγκεκριμένη ημέρα και ότι δεν είναι δυνατή η παράτασή της μέχρι την επόμενη ημέρα, μπορεί να χορηγείται ακόμη:

i) στις υπηρεσιακές μονάδες διαχείρισης κεφαλαίων, οι οποίες αναφέρονται στο στοιχείο α) σημείο 1) σημείο i) του παρόντος άρθρου,

ii) στους οργανισμούς του δημόσιου τομέα, οι οποίοι αναφέρονται στο στοιχείο α) σημείο 1) σημείο ii) του παρόντος άρθρου,

iii) στις επιχειρήσεις επενδύσεων, οι οποίες αναφέρονται στο στοιχείο α) σημείο 1) σημείο iii) του παρόντος άρθρου, υπό τον όρο ότι η εκάστοτε επιχείρηση επενδύσεων παρέχει εγγράφως επαρκή στοιχεία, βάσει των οποίων αποδεικνύεται:

α) ότι έχει συνάψει τυπική σύμβαση με αντισυμβαλλόμενο σε πράξεις νομισματικής πολιτικής του ευρωσυστήματος, με σκοπό την κάλυψη της τυχόν εναπομένουσας χρεωστικής θέσης στο τέλος της συγκεκριμένης ημέρας ή

β) ότι η πρόσβαση στην ενδοημερήσια πίστωση περιορίζεται σε επιχειρήσεις επενδύσεων, οι οποίες τηρούν λογαριασμό σε κεντρικό αποθετήριο χρεογράφων και υπόκεινται σε χρονικό περιορισμό χρήσης της χορηγηθείσας σε αυτές ρευστότητας, ή ότι το ποσό της ενδοημερήσιας πίστωσης υπόκειται σε ανώτατο όριο.

Η για οποιονδήποτε λόγο αδυναμία μιας επιχείρησης επενδύσεων να επιστρέψει έγκαιρα την ενδοημερήσια πίστωση επισύρει ποινές που καθορίζονται σύμφωνα με τα ακόλουθα. Εάν κατά το κλείσιμο των εργασιών του συστήματος Target η επιχείρηση επενδύσεων παρουσιάσει, για πρώτη φορά εντός οποιασδήποτε δωδεκάμηνης περιόδου, χρεωστικό υπόλοιπο στο λογαριασμό ΣΔΣΧ της, ισχύουν τα ακόλουθα: η οικεία ΕθνΚΤ επιβάλλει αμέσως ποινή στον εν λόγω συμμετέχοντα, η οποία υπολογίζεται βάσει επιτοκίου κατά πέντε εκατοστιαίες μονάδες υψηλότερου από το επιτόκιο οριακής χρηματοδότησης (π.χ. εάν το επιτόκιο οριακής χρηματοδότησης είναι 4 %, το επιτόκιο ποινής θα είναι 9 %), εφαρμοζόμενου επί του ποσού του χρεωστικού υπολοίπου. Σε περίπτωση που μια τέτοια επιχείρηση επενδύσεων εμφανίζει επανειλημμένα χρεωστική θέση, το επιτόκιο ποινής που εφαρμόζεται αυξάνεται περαιτέρω κατά 2,5 εκατοστιαίες μονάδες, κάθε φορά που εμφανίζεται τέτοια χρεωστική θέση εντός της δωδεκάμηνης περιόδου,

iv) στα αναφερόμενα στο στοιχείο α) σημείο 1) του παρόντος άρθρου εποπτευόμενα πιστωτικά ιδρύματα, τα οποία δεν είναι επιλέξιμοι αντισυμβαλλόμενοι σε πράξεις νομισματικής πολιτικής του ευρωσυστήματος ή/και δεν έχουν πρόσβαση στη διευκόλυνση οριακής χρηματοδότησης. Όλες οι διατάξεις του συστήματος ποινών του στοιχείου στ) σημείο 1) σημείο iii) του παρόντος άρθρου για τις επιχειρήσεις επενδύσεων εφαρμόζονται εξίσου στα παραπάνω πιστωτικά ιδρύματα τα οποία, για οποιονδήποτε λόγο, δεν είναι σε θέση να επιστρέψουν έγκαιρα την ενδοημερήσια πίστωση,

v) στους φορείς παροχής υπηρεσιών συμψηφισμού ή διακανονισμού (οι οποίοι τελούν υπό την επίβλεψη αρμόδιας αρχής), υπό τον όρο ότι οι συμφωνίες για τη χορήγηση ενδοημερήσιας πίστωσης σε τέτοιους φορείς υποβάλλονται προηγουμένως στο διοικητικό συμβούλιο για έγκριση.

2. Κάθε ΕθνΚΤ παρέχει ενδοημερήτια πίστωση με τη μορφή ενδοημερησίων υπεραναλήψεων που καλύπτονται από ασφάλεια ή/και ενδοημερησίων πράξεων επαναγοράς με τις ΕθνΚΤ, σύμφωνα με τα ακολούθως οριζόμενα κριτήρια και με τα περαιτέρω ελάχιστα κοινά χαρακτηριστικά που έχει τη δυνατότητα να εξειδικεύει το διοικητικό συμβούλιο της ΕΚΤ κατά διαστήματα.

3. Η ενδοημερήσια πίστωση προϋποθέτει πρόσφορη ενεχυρική εξασφάλιση. Τα επιλέξιμα ενέχυρα συνίστανται στα ίδια περιουσιακά στοιχεία και χρηματοδοτικά μέσα με εκείνα που προβλέπονται για τις πράξεις νομισματικής πολιτικής και υπόκεινται στους ίδιους κανόνες αποτίμησης και ελέγχου του κινδύνου με αυτά. Με την εξαίρεση από την παρούσα ρύθμιση των υπηρεσιακών μονάδων διαχείρισης κεφαλαίων και των οργανισμών του δημόσιου τομέα που αναφέρονται στο στοιχείο α) του παρόντος άρθρου, σημεία i) και ii), αντίστοιχα, δεν γίνονται δεκτά από μια ΕθνΚΤ ως υποκείμενα περιουσιακά στοιχεία τα χρεόγραφα, τα οποία εκδίδει ή για τα οποία εγγυάται ο συμμετέχων ή οποιοσδήποτε άλλος φορέας με τον οποίο ο αντισυμβαλλόμενος διατηρεί, στενούς δεσμούς, κατά τους ορισμούς του άρθρου 1 παράγραφος 26 της οδηγίας 2000/12/ΕΚ και όπως εφαρμόζεται επί των πράξεων νομισματικής πολιτικής.

Επιτρέπεται σε καθεμία από τις εθνικές κεντρικές τράπεζες των κρατών μελών της ΕΕ, το ΣΔΣΧ της οποίας είναι συνδεδεμένο με το σύστημα Target, σύμφωνα με το άρθρο 2 παράγραφος 2, να καταρτίζει και να διατηρεί κατάλογο επιλέξιμων περιουσιακών στοιχείων, τα οποία μπορούν να χρησιμοποιούνται από ιδρύματα που συμμετέχουν στο οικείο εθνικό ΣΔΣΧ που είναι συνδεδεμένο με το σύστημα Target, με σκοπό την ενεχυρική εξασφάλιση των χορηγούμενων από τις εθνικές κεντρικές τράπεζες πιστώσεων σε ευρώ, εφόσον τα περιουσιακά στοιχεία του καταλόγου αυτού πληρούν τις ίδιες προδιαγραφές ποιότητας με εκείνες των επιλέξιμων ενεχύρων για τις πράξεις νομισματικής πολιτικής και υπόκεινται στους ίδιους κανόνες αποτίμησης και ελέγχου του κινδύνου με αυτά. Προηγουμένως, η εθνική κεντρική τράπεζα υποβάλλει τον κατάλογο των επιλέξιμων περιουσιακών στοιχείων στην ΕΚΤ για έγκριση.

4. Μετά από πρόταση της οικείας ΕθνΚΤ, το διοικητικό συμβούλιο της ΕΚΤ μπορεί να εξαιρεί τις υπηρεσιακές μονάδες διαχείρισης κεφαλαίων του στοιχείου α) σημείο 1) σημείο i) του παρόντος άρθρου από την υποχρέωση ενεχύρασης σε σχέση με τη χορήγηση ενδοημερήσιας πίστωσης που προβλέπεται στο στοιχείο στ) σημείο 3).

5. Στη χορηγούμενη σύμφωνα με τα στοιχεία στ) και ζ) του παρόντος άρθρου ενδοημερήσια πίστωση δεν λογίζεται τόκος.

6. Δεν χορηγείται ενδοημερήσια πίστωση σε εξ αποστάσεως συμμετέχοντες.

7. Οι κανόνες ΣΔΣΧ περιλαμβάνουν τους λόγους, για τους οποίους η οικεία ΕθνΚΤ μπορεί να αποφασίζει την αναστολή ή την οριστική άρση της πρόσβασης ενός συμμετέχοντα στην ενδοημερήσια πίστωση. Η παραγωγή των αποτελεσμάτων μιας τέτοιας απόφασης έναντι κάποιον επιλέξιμου αντισυμβαλλομένου σε πράξεις νομισματικής πολιτικής του ευρωσυστήματος προϋποθέτει την έγκριση της ΕΚΤ.

Οι λόγοι αναστολής ή οριστικής άρσης καλύπτουν κάθε γεγονός που συνεπάγεται συστημικό κίνδυνο ή θα μπορούσε, με οποιονδήποτε άλλο τρόπο, να θέσει σε κίνδυνο την ομαλή λειτουργία των συστημάτων πληρωμών, συμπεριλαμβανομένων των περιπτώσεων όπου:

i) έχουν κινηθεί διαδικασίες αφερεγγυότητας κατά κάποιου συμμετέχοντα,

ii) κάποιος συμμετέχων παραβιάζει τους κανόνες του οικείου ΣΔΣΧ,

iii) η νομιμοποίηση συμμετοχής ενός συμμετέχοντα στο εθνικό ΣΔΣΧ αναστέλλεται ή αίρεται οριστικά, ή

iv) κάποιος συμμετέχων που είναι επιλέξιμος αντισυμβαλλόμενος σε πράξεις νομισματικής πολιτικής του ευρωσυστήματος παύει να είναι επιλέξιμος ή η πρόσβασή του σε μερικές ή σε όλες τις εν λόγω πράξεις αποκλείεται ή αναστέλλεται.

ζ) Χορήγηση ενδοημερήσιας πίστωσης έναντι περιουσιακών στοιχείων που βρίσκονται εκτός της ζώνης του ευρώ

Η ΕΚΤ μπορεί να επιτρέπει στις ΕθνΚΤ τη χορήγηση ενδοημερήσιας πίστωσης έναντι περιουσιακών στοιχείων που βρίσκονται εκτός της ζώνης του ευρώ, τα οποία περιλαμβάνονται στον εγκεκριμένο από την ΕΚΤ κατάλογο του στοιχείου στ) σημείο 3) του παρόντος άρθρου, υπό την προϋπόθεση ότι τα εν λόγω περιουσιακά στοιχεία: πρώτον, βρίσκονται σε χώρες του ΕΟΧ· δεύτερον, εκδίδονται από φορείς εγκατεστημένους σε χώρες του ΕΟΧ· τρίτον, εκφράζονται σε νομίσματα των χωρών του ΕΟΧ ή σε άλλα ευρέως εμπορεύσιμα νομίσματα. Οι ΕθνΚΤ που έχουν λάβει την άδεια αποδοχής των εν λόγω περιουσιακών στοιχείων και οι κατάλογοι των τελευταίων παρουσιάζονται στο παράρτημα V.

Η ΕΚΤ χορηγεί τη σχετική άδεια υπό τους ακόλουθους όρους:

i) διατηρείται η λειτουργική αποτελεσματικότητα και ασκείται ο ενδεδειγμένος έλεγχος επί των ειδικών νομικών κινδύνων που σχετίζονται με τα εν λόγω περιουσιακά στοιχεία και επί των μηχανισμών για την αποτροπή χρησιμοποίησής τους σε πράξεις νομισματικής πολιτικής,

ii) τα εν λόγω περιουσιακά στοιχεία δεν χρησιμοποιούνται σε διασυνοριακή βάση (ήτοι οι αντισυμβαλλόμενοι μπορούν να χρησιμοποιούν τα στοιχεία αυτά μόνο προκειμένου να λάβουν κεφάλαια απευθείας από την εθνική κεντρική τράπεζα, στην οποία η ΕΚΤ έχει δώσει την άδεια χορήγησης ενδοημερήσιας πίστωσης έναντι των εν λόγω περιουσιακών στοιχείων),

iii) επιπλέον, οι συμμετέχοντες χρησιμοποιούν τα εν λόγω περιουσιακά στοιχεία αποκλειστικά για την ενεχυρική εξασφάλιση των ενδοημερησίων πιστώσεων που χορηγεί η οικεία ΕθνΚΤ, χωρίς να είναι δυνατή η χρησιμοποίησή τους για την ενεχυρική εξασφάλιση πιστώσεων μίας ημέρας. Σε περίπτωση που παραστεί ανάγκη παράτασης της εξασφαλιζόμενης με τα προαναφερθέντα περιουσιακά στοιχεία ενδοημερήσιας πίστωσης μέχρι την επόμενη ημέρα, τα εν λόγω περιουσιακά στοιχεία πρέπει να αντικατασταθούν από επιλέξιμα ενέχυρα για πράξεις νομισματικής πολιτικής, κατά τα οριζόμενα στις σχετικές κατευθυντήριες γραμμές της ΕΚΤ. Εάν σημειωθεί παράταση της ενδοημερήσιας πίστωσης μέχρι την επόμενη ημέρα, χωρίς ταυτόχρονη αντικατάσταση των εν λόγω περιουσιακών στοιχείων από ενέχυρα επιλέξιμα για πράξεις νομισματικής πολιτικής, επιβάλλονται ποινές στον οικείο συμμετέχοντα, οριζόμενες σύμφωνα με τα ακόλουθα. Εάν ο συμμετέχων διαπράξει, για πρώτη φορά εντός οποιασδήποτε δωδεκάμηνης περιόδου, την παράβαση που περιγράφεται παραπάνω, η οικεία ΕθνΚΤ επιβάλλει αμέσως ποινή, η οποία υπολογίζεται βάσει επιτοκίου κατά 2,5 εκατοστιαίες μονάδες υψηλότερου από το επιτόκιο οριακής χρηματοδότησης, εφαρμοζόμενον επί του ποσού της πίστωσης μίας ημέρας που εξασφαλίζεται με τα εν λόγω περιουσιακά στοιχεία. Όταν ο συμμετέχων διαπράττει επανειλημμένα μία τέτοια παράβαση, το επιβαλλόμενο σε αυτόν επιτόκιο ποινής αυξάνεται περαιτέρω κατά 1,25 εκατοστιαίες μονάδες, κάθε φορά που σημειώνεται τέτοια παράβαση εντός της δωδεκάμηνης περιόδου. Η διάπραξη της προαναφερθείσας παράβασης από κάποια επιχείρηση επενδύσεων ή κάποιο πιστωτικό ίδρυμα του στοιχείου στ) σημείο 1) σημείο iv) του παρόντος άρθρου επισύρει μόνο τις κυρώσεις που προβλέπονται στο στοιχείο στ) του παρόντος άρθρου, υπό σημεία iii) ή iv).

η) Σύστημα αποζημίωσης Target

1. Θέσπιση ενός συστήματος αποζημίωσης για το Target

Σε περίπτωση δυσλειτουργίας του συστήματος Target και κατά παρέκκλιση από το άρθρο 8 της παρούσας κατευθυντήριας γραμμής, εφαρμόζονται οι ακόλουθοι κανόνες, οι οποίοι συνθέτουν το σύστημα αποζημίωσης του Target. Για τους σκοπούς του συστήματος και της εφαρμογής του, οι όροι "αποζημιώνω", "αποζημίωση" και "καταβολή του ποσού της αποζημίωσης" χρησιμοποιούνται για να δηλώσουν τις βάσει του συστήματος πραγματοποιούμενες πληρωμές προς τους συμμετέχοντες, οι οποίες αποβλέπουν στην αντιμετώπιση και αποκατάσταση ορισμένων αρνητικών επιπτώσεων της δυσλειτουργίας, όπως ειδικότερα ορίζεται στη συνέχεια.

Με το σύστημα αποζημίωσης δεν επιδιώκεται ο αποκλεισμός της δυνατότητας των συμμετεχόντων να καταφύγουν σε άλλα νομικά μέσα διεκδίκησης αποζημίωσης σε περίπτωση δυσλειτουργίας. Οι συμμετέχοντες θα πρέπει είτε πρώτον, να αποδεχθούν τις ρυθμίσεις του συστήματος και να λάβουν τα όποια ποσά αποζημίωσης αυτό προβλέπει, απέχοντας από κάθε περαιτέρω νομική ενέργεια, είτε δεύτερον, να απορρίψουν τις ρυθμίσεις του συστήματος, εάν, αντ' αυτών, επιθυμούν να καταφύγουν σε άλλα νομικά μέσα για την αποκατάσταση των ζημιών, στο βαθμό που αυτό είναι εφικτό. Η καταβολή οποιουδήποτε ποσού αποζημίωσης βάσει του συστήματος πραγματοποιείται υπό τον όρο ότι αποτελεί πλήρη και οριστικό διακανονισμό όλων των αξιώσεων του συμμετέχοντας, οι οποίες προκύπτουν από την επιμέρους πληρωμή που επηρεάστηκε από τη δυσλειτουργία.

2. Πεδίο εφαρμογής του συστήματος

α) Σε περιπτώσεις δυσλειτουργίας που επηρεάζει δυσμενώς τόσο τις εγχώριες όσο και τις διασυνοριακές πληρωμές, το σύστημα τυγχάνει εφαρμογής και στις δύο κατηγορίες πληρωμών και αποτελεί τη μόνη ρύθμιση περί αποζημίωσης του συστήματος Target, την οποία παρέχουν τα μέλη του ΕΣΚΤ. Πάντως, οι ΕθνΚΤ μπορούν να θεσπίζουν εναλλακτικά καθεστώτα στις περιπτώσεις δυσλειτουργίας του οικείου εθνικού ΣΔΣΧ, η οποία επηρεάζει μόνο τις εγχώριες πληρωμές.

β) Πρόσβαση στο σύστημα αποζημίωσης έχουν αποκλειστικά τα αποστέλλοντα μέλη ή/και τα λαμβάνοντα μέλη ενός εθνικού ΣΔΣΧ, τα οποία έχουν κάνει χρήση των πάγιων διευκολύνσεων λόγω της δυσλειτουργίας του συστήματος Target [με την επιφύλαξη των οριζομένων στα σημεία 5 και 6 του στοιχείου η) του παρόντος άρθρου]. Το σύστημα δεν καλύπτει τους έμμεσους συμμετέχοντες, εκτός εάν αυτοί, έκαναν χρήση των πάγιων διευκολύνσεων λόγω της δυσλειτουργίας του συστήματος Target.

3. Νομιμοποίηση στο πλαίσιο του συστήματος

α) Ένα αποστέλλον μέλος νομιμοποιείται να λάβει αποζημίωση δυνάμει του συστήματος, εφόσον είναι σε θέση να αποδείξει ότι είχε εισαγάγει μια εντολή πληρωμής η επεξεργασία της οποίας δεν πραγματοποιήθηκε αυθημερόν ή η οποία, λόγω της δυσλειτουργίας του συστήματος Target, επεστράφη χωρίς να διεκπεραιωθεί επιτυχώς αυθημερόν ή η οποία είχε ως αποτέλεσμα τη χρέωση του λογαριασμού του αποστέλλοντος μέλους για την εντολή πληρωμής που εισήχθη μεν σε ένα εθνικό ΣΔΣΧ αλλά στη συνέχεια ούτε εκτελέστηκε ούτε επεστράφη αυθημερόν, λόγω ακριβώς της δυσλειτουργίας. Στην περίπτωση εθνικού ΣΔΣΧ που τελεί, σε κατάσταση διακοπής της δυνατότητας αποστολής, ενδέχεται να έχει αποβεί αδύνατη η εισαγωγή εντολής πληρωμής από κάποιο αποστέλλον μέλος. Εν προκειμένω, το αποστέλλον μέλος εξακολουθεί, να έχει τη δυνατότητα έγερσης αξίωσης αποζημίωσης βάσει του συστήματος, υπό την προϋπόθεση ότι υποβάλλει στην ΕθνΚΤ του οικείου εθνικού ΣΔΣΧ στοιχεία προς στήριξη της αξίωσής του, τα οποία αποδεικνύουν σε ικανοποιητικό για το ΕΣΚΤ βαθμό ότι ενώ είχε την πρόθεση να εισαγάγει την εν λόγω εντολή πληρωμής, αυτό κατέστη αδύνατο λόγω της δυσλειτουργίας και του μηνύματος περί διακοπής της αποστολής.

β) Ένα λαμβάνον μέλος νομιμοποιείται, να λάβει αποζημίωση δυνάμει του συστήματος, εφόσον είναι σε θέση να αποδείξει ότι ανέμενε να λάβει μια πληρωμή μέσω του συστήματος Target, ως αποτέλεσμα εντολής πληρωμής που εισήχθη σε εθνικό ΣΔΣΧ τη συγκεκριμένη ημερομηνία [ή, άλλως, κατά τα προβλεπόμενα στο στοιχείο η) σημείο 3) στοιχείο α) του παρόντος άρθρου], δεν την έλαβε όμως την εν λόγω ημερομηνία, λόγω της δυσλειτουργίας του συστήματος Target.

4. Κανόνες υπολογισμού της αποημίωσης βάσει του συστήματος

α) Σε περίπτωση δυσλειτουργίας του συστήματος Target, το αποστέλλον μέλος ενδέχεται να έχει, προσωρινά, πλεονάζουσα ρευστότητα στην αποστέλλουσα ΕθνΚΤ, η δε ΕθνΚΤ του λαμβάνοντος μέλους ενδέχεται να υποχρεωθεί να παράσχει το ποσό της ανεπιτυχούς πληρωμής στο λαμβάνον μέλος. Ως εκ τούτου, στην πρώτη περίπτωση μπορεί να ενεργοποιηθεί η διευκόλυνση αποδοχής καταθέσεων και στη δεύτερη η διευκόλυνση οριακής χρηματοδότησης. Σε αμφότερες τις περιπτώσεις τα εφαρμοζόμενα επιτόκια είναι ευνοικότερα για το ΕΣΚΤ απ' ό,τι το επιτόκιο της αγοράς (που, για τους σκοπούς του συστήματος, θεωρείται ότι είναι το επιτόκιο των πράξεων κύριας αναχρηματοδότησης).

β) Για τον καθορισμό των ποσών που καταβάλλονται στους συμμετέχοντες βάσει του συστήματος εφαρμόζεται:

i) η διαφορά επιτοκίου, σε ημερήσια βάση, ανάμεσα στο επιτόκιο των πράξεων κύριας αναχρηματοδότησης και, στο επιτόκιο που εφαρμόζεται από το Ευρωσύστημα σε ποσά χορηγούμενα ως δάνειο ή κατατιθέμενα στο πλαίσιο των πάγιων διευκολύνσεων (επιτόκιο οριακής χρηματοδότησης ή επιτόκιο αποδοχής καταθέσεων, αντίστοιχα),

ii) στο ποσό που εκφράζει την πραγματική χρήση της σχετικής πάγιας διευκόλυνσης από το αποστέλλον ή το λαμβάνον μέλος και μέχρι την αξία των εντολών πληρωμής, η επεξεργασία των οποίων δεν ολοκληρώθηκε λόγω της δυσλειτουργίας του συστήματος Target,

για το διάστημα από την ημερομηνία εισαγωγής της εντολής πληρωμής μέχρι την ημερομηνία, στην οποία η εκτέλεση της εντολής πληρωμής ολοκληρώθηκε ή θα μπορούσε να είχε ολοκληρωθεί επιτυχώς ("διάστημα της δυσλειτουργίας").

γ) Βάσει του συστήματος, αποκλείεται η αποζημίωση αποστέλλοντος μέλους για κάθε ποσό που αυτό έχει χρησιμοποιήσει προς εκπλήρωση των υποχρεώσεων τήρησης ελάχιστων αποθεματικών, καθώς και για κάθε ποσό που αντιπροσωπεύει τυχόν ζημίες, τις οποίες έχει υποστεί από κατάθεση πλεοναζόντων κεφαλαίων στην αγορά.

δ) Βάσει του συστήματος, αποκλείεται η αποζημίωση λαμβάνοντος μέλους για κάθε ποσό που αντιπροσωπεύει τυχόν ζημίες, τις οποίες έχει υποστεί λόγω δανεισμού στην αγορά.

ε) Το σύστημα δεν καλύπτει ζημίες που προκύπτουν από οποιαδήποτε συμβατική ή άλλη ρύθμιση μεταξύ δύο συμμετεχόντων ή μεταξύ κάποιου συμμετέχοντα και κάποιου τρίτου.

στ) Η βάσει του συστήματος καταβολή των ποσών της αποζημίωσης στα αποστέλλοντα ή λαμβάνοντα μέλη πραγματοποιείται από την ΕΚΤ/ΕθνΚΤ, στο εθνικό ΣΔΣΧ της οποίας εκδηλώθηκε η δυσλειτουργία.

5. Συμπληρωματικοί κανόνες υπολογισμού της αποζημίωσης βάσει του συστήματος σε ειδικές περιπτώσεις

α) Ένα αποστέλλον μέλος εθνικού ΣΔΣΧ συμμετέχοντος κράτους μέλους, το οποίο είναι αντισυμβαλλόμενος σε πράξεις νομισματικής πολιτικής του ευρωσυστήματος, λαμβάνει, βάσει του συστήματος, αποζημίωση για ζημίες που έχει υποστεί λόγω της διατήρησης άτοκου υπολοίπου στον τρεχούμενο λογαριασμό του στην οικεία ΕθνΚΤ ως αποτέλεσμα δυσλειτουργίας του συστήματος Target, εφόσον πρώτον έχει ήδη εκπληρώσει τις υποχρεώσεις του για τήρηση ελάχιστων αποθεματικών και δεύτερον λόγω της δυσλειτουργίας, δεν έχει πλέον δυνατότητα πρόσβασης στη διευκόλυνση αποδοχής καταθέσεων του Ευρωσυστήματος τη συγκεκριμένη ημέρα.

β) Για τα μέλη εθνικού ΣΔΣΧ συμμετέχοντος κράτους μέλους τα οποία δεν είναι αντισυμβαλλόμενοι σε πράξεις νομισματικής πολιτικής ή/και δεν έχουν πρόσβαση στις πάγιες διευκολύνσεις, ισχύουν τα ακόλουθα:

i) αποστέλλον μέλος, το οποίο στο τέλος της ημέρας παραμένει με πλεόνασμα κεφαλαίων στην οικεία ΕθνΚΤ, λόγω της δυσλειτουργίας του συστήματος Target, λαμβάνει αποζημίωση υπολογιζόμενη βάσει επιτοκίου που αντιπροσωπεύει τη διαφορά, σε ημερήσια βάση, ανάμεσα στο επιτόκιο των πράξεων κύριας αναχρηματοδότησης και στο επιτόκιο που εφαρμόζεται επί του ποσού των κεφαλαίων που δεν απεστάλησαν λόγω της δυσλειτουργίας, αλλά παρέμειναν στο λογαριασμό διακανονισμού που αυτό τηρεί στην οικεία ΕθνΚΤ, για το διάστημα της δυσλειτουργίας,

ii) λαμβάνον μέλος, το οποίο ανέμενε να λάβει πληρωμή μέσω του συστήματος Target, λαμβάνει αποζημίωση υπολογιζόμενη βάσει επιτοκίου που αντιπροσωπεύει τη διαφορά, σε ημερήσια βάση, ανάμεσα στο επιτόκιο των πράξεων κύριας αναχρηματοδότησης και στο επιτόκιο που εφαρμόζεται επί του ποσού των κεφαλαίων που δανείστηκε από την οικεία ΕθνΚΤ ή των υπεραναλήψεων από το λογαριασμό διακανονισμού που τηρεί σε αυτή, εφαρμοζόμενον επί του ποσού των κεφαλαίων που δεν έλαβε λόγω της δυσλειτουργίας και για το διάστημα αυτής. Όσον αφορά το εν λόγω λαμβάνονμέλος, το οποίο στο τέλος της ημέρας εμφανίζει χρεωστική θέση στην οικεία ΕθνΚΤ, το τμήμα κατά το οποίο το εφαρμοστέο επιτόκιο ποινής υπερβαίνει το επιτόκιο οριακής χρηματοδότησης που εφαρμόζεται σε μια τέτοια παράταση της ενδοημερήσιας πίστωσης μέχρι την επόμενη ημέρα, όπως προβλέπεται στους ισχύοντες κανόνες ΣΔΣΧ, δεν προσμετράται, (ούτε λαμβάνεται υπόψη σε μελλοντικές περιπτώσεις παράτασης), στο βαθμό που η παράταση μπορεί να αποδοθεί στην εκδήλωση της δυσλειτουργίας.

γ) Το σύστημα εφαρμόζεται επίσης στην περίπτωση που ένα αποστέλλον μέλος αδυνατεί, λόγω της δυσλειτουργίας, να ανακτήσει τα κεφάλαια τα οποία χρεώνονται στο λογαριασμό ΣΔΣΧ αυτού αλλά, εν συνεχεία, δεσμεύονται μέχρι την επομένη ημέρα στο εθνικό ΣΔΣΧ. Στην περίπτωση αυτή, καταβάλλεται αποζημίωση για το διάστημα που μεσολαβεί έως την επιστροφή των εν λόγω κεφαλαίων στο αποστέλλον μέλος. Για τις πληρωμές προς κάποιο αποστέλλον μέλος, οι οποίες σχετίζονται με την παραπάνω περίπτωση έλλειψης διαθέσιμων κεφαλαίων, λαμβάνεται ως βάση το επιτόκιο των πράξεων κύριας αναχρηματοδότησης.

6. Εφαρμογή του συστήματος σε μέλη εθνικών ΣΔΣΧ μη συμμετεχόντων κρατών μελών

α) Από τα αποστέλλοντα μέλη εθνικών ΣΔΣΧ μη συμμετεχόντων κρατών μελών, μόνο εκείνα που λόγω της δυσλειτουργίας εμφανίζουν πρόσθετα θετικά υπόλοιπα τέλους ημέρας στην οικεία ΕθνΚΤ είναι δυνατό να λάβουν αποζημίωση βάσει του συστήματος, σύμφωνα με τα ακολούθως οριζόμενα:

i) δεν λαμβάνεται υπόψη κανένα όριο σε ό,τι αφορά τόκους επί του συνολικού ποσού των καταθέσεων μίας ημέρας στους λογαριασμούς ΣΔΣΧ που τα εν λόγω μέλη τηρούν στην ΕθνΚΤ μη συμμετέχοντος κράτους μέλους, στο βαθμό που η ύπαρξη του ποσού αυτού μπορεί να αποδοθεί στη δυσλειτουργία,

ii) σε ό,τι αφορά τις καταθέσεις, το επιτόκιο που χρησιμοποιείται για τον υπολογισμό των ποσών της αποζημίωσης που καταβάλλονται στα αποστέλλοντα μέλη ενός εθνικού ΣΔΣΧ μη συμμετέχοντος κράτους μέλους είναι το επιτόκιο των πράξεων κύριας αναχρηματοδότησης,

iii) το ποσό της αποζημίωσης υπολογίζεται βάσει επιτοκίου που αντιπροσωπεύει τη διαφορά, σε ημερήσια βάση, ανάμεσα στο επιτόκιο των πράξεων κύριας αναχρηματοδότησης και στο επιτόκιο αποδοχής καταθέσεων, για το διάστημα της δυσλειτουργίας, εφαρμοζόμενον επί του ποσού της οριακής αύξησης της κατάθεσης του εν λόγω αποστέλλοντας μέλους στην οικεία ΕθνΚΤ, η οποία προκλήθηκε από την δυσλειτουργία.

β) Όσον αφορά τα λαμβάνοντα μέλη εθνικών ΣΔΣΧ μη συμμετεχόντων κρατών μελών, το τμήμα κατά το οποίο το εφαρμοστέο επιτόκιο ποινής υπερβαίνει το επιτόκιο οριακής χρηματοδότησης που προβλέπεται στους ισχύοντες κανόνες ΣΔΣΧ και εφαρμόζεται στην παράταση της ενδοημερήσιας πίστωσης μέχρι την επόμενη ημέρα δεν προσμετράται (ούτε λαμβάνεται υπόψη σε μελλοντικές περιπτώσεις παράτασης), στο βαθμό που η παράταση μπορεί να αποδοθεί στη δυσλειτουργία. Για να είναι δυνατή η πρόσβαση στην ενδοημερήσια πίστωση ή/και η συνέχιση της συμμετοχής στο οικείο εθνικό ΣΔΣΧ, η επέλευση της παράτασης δεν λαμβάνεται υπόψη. Τα ποσά της αποζημίωσης βάσει του συστήματος υπολογίζονται κατά τρόπο, ώστε το λαμβάνον μέλος να εισπράττει τελικά ποσό βάσει, επιτοκίου που αντιπροσωπεύει τη διαφορά, σε ημερήσια βάση, ανάμεσα στο επιτόκιο των πράξεων κύριας αναχρηματοδότησης και στο επιτόκιο οριακής χρηματοδότησης, εφαρμοζόμενου επί του ποσού των υπεραναλήψεων που προκλήθηκαν από τη δυσλειτουργία, για το διάστημα αυτής.

7. Διαδικαστικοί κανόνες

α) Κάθε αίτηση αποζημίωσης που υποβάλλει κάποιος συμμετέχων συνοδεύεται από τα ακόλουθα στοιχεία, τα οποία είναι απαραίτητα προκειμένου να καταστεί δυνατή η ορθή της αξιολόγηση:

i) όνομα, διεύθυνση και ιδιότητα του συμμετέχοντας (ως αντισυμβαλλομένου ή μη σε πράξεις νομισματικής πολιτικής του ευρωσυστήματος),

ii) χρόνο, τόπο και λοιπές περιστάσεις της υποβολής της σχετικής εντολής πληρωμής σε μια ΕθνΚΤ ή στην ΕΚΤ ή σε χειριστή συστήματος ή της διαβίβασης του σχετικού μηνύματος μέσω του συστήματος Target,

iii) όνομα και διεύθυνση του αντισυμβαλλομένου (του λαμβάνοντος μέλους, στην περίπτωση που αιτών είναι ένα αποστέλλον μέλος και του αποστέλλοντος μέλους, στην περίπτωση που αιτών είναι ένα λαμβάνον μέλος),

iv) ποσό για το οποίο έγινε χρήση της πάγιας διευκόλυνσης του ευρωσυστήματος (ή ισοδύναμα ποσά για τα μέλη εθνικών ΣΔΣΧ μη συμμετεχόντων κρατών μελών ή ισοδύναμα ποσά για τα μέλη εθνικών ΣΔΣΧ συμμετεχόντων κρατών μελών, τα οποία δεν είναι αντισυμβαλλόμενοι σε πράξεις νομισματικής πολιτικής) και στοιχεία που αποδεικνύουν ότι η χρήση της πάγιας διευκόλυνσης οφειλόταν στη δυσλειτουργία του συστήματος Target,

v) το ύψος των τυχόν κεφαλαίων που παρέμειναν άτοκα σε τρεχούμενο λογαριασμό σε κάποια ΕθνΚΤ ή στην ΕΚΤ, λόγω παρέλευσης του χρονικού ορίου χρήσης της διευκόλυνσης αποδοχής καταθέσεων, και βεβαίωση εκπλήρωσης της υποχρέωσης τήρησης ελάχιστων αποθεματικών,

vi) το ύψος των τυχόν κεφαλαίων που δεσμεύτηκαν στο σύστημα Target κιι επιστράφηκαν στο συμμετέχοντα με μεταγενέστερη ημερομηνία αξίας,

vii) το ύψος και τον τρόπο υπολογισμού της αξίωσης αποζημίωσης που προβάλλει ο συμμετέχων.

β) Οι αιτήσεις αποζημίωσης υποβάλλονται εντός τεσσάρων εβδομάδων από την ημερομηνία εκδήλωσης της δυσλειτουργίας. Όταν μια αίτηση υποβάλλεται προσηκόντως και εμπρόθεσμα αλλά κρίνεται ελλιπής, η ΕθνΚΤ του ΣΔΣΧ στο οποίο συμμετέχει ο αιτών ζητά από αυτόν να προσκομίσει τα αναγκαία συμπληρωματικά στοιχεία, εντός προθεσμίας δύο εβδομάδων.

γ) Οι συμμετέχοντες υποβάλλουν τις αιτήσεις αποζημίωσης στην ΕθνΚΤ/ΕΚΤ, στην οποία έδωσαν την εντολή πληρωμής ή επρόκειτο να λάβουν την πληρωμή, ανεξαρτήτως του σκέλους του συστήματος Target στο οποίο εκδηλώθηκε η δυσλειτουργία.

δ) Τη διαδικασία αποζημίωσης διευθύνει η ΕΚΤ/ΕθνΚΤ στο εθνικό ΣΔΣΧ της οποίας εκδηλώθηκε η δυσλειτουργία, όλες δε οι αιτήσεις που λαμβάνονται από άλλες ΕθνΚΤ ή από την ΕΚΤ διαβιβάζονται σε εκείνη για αξιολόγηση.

ε) Προκειμένου να διασφαλισθεί, μια εναρμονισμένη προσέγγιση και ίσοι όροι συμμετοχής, η τελική αξιολόγηση των αιτήσεων αποζημίωσης που λαμβάνονται στο πλαίσιο του συστήματος διεξάγεται υπό τη διεύθυνση του διοικητικού συμβουλίου της ΕΚΤ, σε στενή συνεργασία με την ΕθνΚΤ, στο εθνικό ΣΔΣΧ της οποίας εκδηλώθηκε η δυσλειτουργία.

στ) Η ΕΚΤ/ΕθνΚΤ, στο εθνικό ΣΔΣΧ της οποίας εκδηλώθηκε η δυσλειτουργία, κοινοποιεί σε εύθετο χρόνο, και σε κάθε περίπτωση όχι πέραν των δεκαοκτώ εβδομάδων από την εκδήλωση της δυσλειτουργίας, το αποτέλεσμα της αξιολόγησης κάθε αίτησης στους ενδιαφερόμενους συμμετέχοντες και στην άλλη εμπλεκόμενη ΕθνΚΤ/ΕΚΤ, εκτός αν άλλως αποφασίσει το διοικητικό συμβούλιο της ΕΚΤ, οπότε η απόφασή του κοινοποιείται στους ενδιαφερόμενους συμμετέχοντες.

ζ) Τα ποσά της αποζημίωσης καταβάλλονται στους συμμετέχοντες κατά το χρόνο της κοινοποίησης σε αυτούς του αποτελέσματος της αξιολόγησης ή το συντομότερο δυνατό μετά την κοινοποίηση, και σε κάθε περίπτωση όχι πέραν των πέντε μηνών από την εκδήλωση της δυσλειτουργίας, εκτός αν άλλως αποφασίσει το διοικητικό συμβούλιο της ΕΚΤ, οπότε η απόφασή του κοινοποιείται στους ενδιαφερόμενους συμμετέχοντες.

η) Τα ποσά της αποζημίωσης βάσει του συστήματος καταβάλλονται στους συμμετέχοντες στο σύστημα Target σύμφωνα με την εθνική νομοθεσία και με τις διαδικασίες που εφαρμόζονται στην καταβάλλουσα ΕθνΚΤ/ΕΚΤ. Επί του ποσού της αποζημίωσης που παρέχεται βάσει του συστήματος δεν καταβάλλονται τόκοι για το διάστημα που μεσολαβεί, από την εκδήλωση της δυσλειτουργίας έως την καταβολή του ποσού της αποζημίωσης στον συμμετέχοντα.

Άρθρο 4

Διατάξεις αναφορικά με τον μηχανισμό διασύνδεσης

Οι διατάξεις του παρόντος άρθρου εφαρμόζονται στις ρυθμίσεις για τις διασυνοριακές πληρωμές που πραγματοποιούνται ή που πρόκειται να πραγματοποιηθούν μέσω του μηχανισμού διασύνδεσης. Άλλες διατάξεις της παρούσας κατευθυντήριας γραμμής εφαρμόζονται στις εν λόγω διασυνοριακές ρυθμίσεις, στο βαθμό που είναι σχετικές με αυτές.

α) Περιγραφή του μηχανισμού διασύνδεσης

Προκειμένου να είναι δυνατή η επεξεργασία των διασυνοριακών πληρωμών στο πλαίσιο του συστήματος Target, η ΕΚΤ και κάθε ΕθνΚΤ διαθέτουν πρόσβαση σε ένα σκέλος του μηχανισμού διασύνδεσης. Τα εν λόγω σκέλη του μηχανισμού διασύνδεσης συνάδουν προς τους τεχνικούς όρους και προδιαγραφές που περιέχονται στην ιστοσελίδα της ΕΚΤ (www.ecb.int) και που ενημερώνονται κατά διαστήματα.

β) Άνοιγμα και λειτουργία λογαριασμών διασύνδεσης κεντρικών τραπεζών στις ΕθνΚΤ και στην ΕΚΤ

1. Η ΕΚΤ και κάθε ΕθνΚΤ ανοίγουν στα βιβλία τους ένα λογαριασμό διασύνδεσης κεντρικών τραπεζών για καθεμία από τις άλλες ΕθνΚΤ και για την ΕΚΤ, ανάλογα με την περίπτωση. Για την απρόσκοπτη διενέργεια των εγγραφών σε οποιονδήποτε λογαριασμό διασύνδεσης κεντρικών τραπεζών, κάθε ΕθνΚΤ και η ΕΚΤ χορηγούν απεριόριστες και μη καλυπτόμενες από ασφάλεια αμοιβαίες πιστωτικές διευκολύνσεις.

2. Προκειμένου να πραγματοποιηθεί μια διασυνοριακή πληρωμή, η αποστέλλουσα ΕθνΚΤ/ΕΚΤ πιστώνει τον τηρούμενο σε αυτή λογαριασμό διασύνδεσης κεντρικών τραπεζών της λαμβάνουσας ΕθνΚΤ/ΕΚΤ, η δε λαμβάνουσα ΕθνΚΤ/ΕΚΤ χρεώνει τον τηρούμενο σε αυτή λογαριασμό διασύνδεσης κεντρικών τραπεζών της αποστέλλουσας ΕθνΚΤ/ΕΚΤ.

3. Όλοι οι λογαριασμοί διασύνδεσης κεντρικών τραπεζών τηρούνται σε ευρώ.

γ) Υποχρεώσεις της αποστέλλονσας ΕθνΚΤ/ΕΚΤ

1. Επαλήθευση

Η αποστέλλουσα ΕθνΚΤ/ΕΚΤ ελέγχει χωρίς καθυστέρηση όλες τις αναγκαίες για την εκτέλεση της πληρωμής λεπτομέρειες που περιέχονται στην εντολή πληρωμής, σύμφωνα με τους τεχνικούς όρους και προδιαγραφές που αναφέρονται στο στοιχείο α) του παρόντος άρθρου. Εάν η αποστέλλουσα ΕθνΚΤ/ΕΚΤ εντοπίσει συντακτικά λάθη ή άλλους λόγους απόρριψης μιας εντολής πληρωμής, επεξεργάζεται τα στοιχεία και την εντολή πληρωμής με βάση τους κανόνες ΣΔΣΧ του οικείου εθνικού ΣΔΣΧ. Κάθε πληρωμή που διέρχεται από το μηχανισμό διασύνδεσης διαθέτει ένα μοναδικό κωδικό αναγνώρισης, ο οποίος διευκολύνει την αναγνώριση των μηνυμάτων και την αντιμετώπιση των λαθών.

2. Διακανονισμός

Αφού ελέγξει την εγκυρότητα μιας εντολής πληρωμής, σύμφωνα με το στοιχείο γ) σημείο 1) του παρόντος άρθρου και υπό την προϋπόθεση ότι υπάρχουν διαθέσιμα κεφάλαια και διευκολύνσεις υπεραναλήψεων, η αποστέλλουσα ΕθνΚΤ/ΕΚΤ προβαίνει χωρίς καθυστέρηση στις παρακάτω ενέργειες:

α) χρεώνει το ποσό της εντολής πληρωμής στο λογαριασμό ΣΔΣΧ του αποστέλλοντος μέλους και·

β) πιστώνει το λογαριασμό διασύνδεσης κεντρικών τραπεζών της λαμβάνουσας ΕθνΚΤ/ΕΚΤ, ο οποίος τηρείται στα βιβλία της αποστέλλουσας ΕθνΚΤ/ΕΚΤ.

Ο χρόνος κατά τον οποίο η αποστέλλουσα ΕθνΚΤ/ΕΚΤ πραγματοποιεί τη χρέωση, σύμφωνα με το παραπάνω στοιχείο α), αναφέρεται ως χρόνος διακανονισμού. Στην περίπτωση εθνικών ΣΔΣΧ που εφαρμόζουν διαδικασίες δέσμευσης κεφαλαίων, ως χρόνος διακανονισμού αναφέρεται ο χρόνος κατά τον οποίο συντελείται η δέσμευση, σύμφωνα με το άρθρο 3 στοιχείο ε) σημείο 3).

Για τους σκοπούς της παρούσας κατευθυντήριας γραμμής και με την επιφύλαξη των διατάξεων του άρθρου 3 στοιχείο ε) σημείο 3) σχετικά με το ανέκκλητο των πληρωμών, μια πληρωμή καθίσταται οριστική για το αποστέλλον μέλος (κατά τους ορισμούς του άρθρου 1 της παρούσας κατευθυντήριας γραμμής) κατά το χρόνο του διακανονισμού.

δ) Υποχρεώσεις της λαμβάνουσας ΕθνΚΤ/ΕΚΤ

1. Επαλήθευση

Η λαμβάνουσα ΕθνΚΤ/ΕΚΤ ελέγχει χωρίς καθυστέρηση όλες τις λεπτομέρειες της εντολής πληρωμής, οι οποίες είναι αναγκαίες για την προσήκουσα καταχώρηση της πίστωσης στο λογαριασμό ΣΔΣΧ του λαμβάνοντος μέλους (συμπεριλαμβανομένου του μοναδικού κωδικού αναγνώρισης, προς αποφυγή διπλής πίστωσης). Η λαμβάνουσα ΕθνΚΤ/ΕΚΤ δεν επεξεργάζεται εντολές πληρωμής για τις οποίες γνωρίζει ότι εκτελέστηκαν λανθασμένα ή περισσότερες από μία φορές. Ειδοποιεί την αποστέλλουσα ΕθνΚΤ/ΕΚΤ για, κάθε τέτοια εντολή πληρωμής και για κάθε ποσό που έλαβε βάσει αυτής (και επιστρέφει χωρίς καθυστέρηση οποιοδήποτε ποσό έχει λάβει κατ' αυτόν τον τρόπο).

2. Διακανονισμός

Αφού ελέγξει την εγκυρότητα μιας εντολής πληρωμής, σύμφωνα με το στοιχείο δ) σημείο 1) του παρόντος άρθρου, η λαμβάνουσα ΕθνΚΤ/ΕΚΤ προβαίνει χωρίς καθυστέρηση στις παρακάτω ενέργειες:

α) χρεώνει το ποσό της εντολής πληρωμής στον τηρούμενο σε αυτή λογαριασμό διασύνδεσης κεντρικών τραπεζών της αποστέλλουσας ΕθνΚΤ/ΕΚΤ·

β) πιστώνει το ποσό της εντολής πληρωμής στο λογαριασμό ΣΔΣΧ του λαμβάνοντος μέλους και·

γ) αποστέλλει επιβεβαίωση λήψης στην αποστέλλουσα ΕθνΚΤ/ΕΚΤ.

Για τους σκοπούς της παρούσας κατευθυντήριας γραμμής και με την επιφύλαξη των διατάξεων σχετικά με το ανέκκλητο των πληρωμών του άρθρου 3 στοιχείο ε) σημείο 3), μια πληρωμή καθίσταται οριστική για ένα λαμβάνον μέλος (κατά τους ορισμούς του άρθρου 1 της παρούσας κατευθυντήριας γραμμής) κατά το χρόνο της πίστωσης του αναφερόμενου στο στοιχείο β) λογαριασμού ΣΔΣΧ που διαθέτει.

ε) Μετάβαση της ευθύνης για τις εντολές πληρωμής

Η ευθύνη για την εκτέλεση μιας εντολής πληρωμής μεταβαίνει στη λαμβάνουσα ΕθνΚΤ/ΕΚΤ κατά το χρόνο λήψης από την αποστέλλουσα ΕθνΚΤ/ΕΚΤ της επιβεβαίωσης λήψης της λαμβάνουσας ΕθνΚΤ/ΕΚΤ.

στ) Σύστημα διαχείρισης λαθών

1. Διαδικασίες αντιμετώπισης λαθών

Κάθε ΕθνΚΤ συμμορφώνεται προς τις διαδικασίες αντιμετώπισης λαθών που θεσπίζει το διοικητικό συμβούλιο της ΕΚΤ και διασφαλίζει το αυτό για το οικείο εθνικό ΣΔΣΧ. Επίσης, η ΕΚΤ διασφαλίζει ότι ο μηχανισμός πληρωμών της είναι σύμφωνος με τις εν λόγω διαδικασίες.

2. Συμπληρωματικά μέτρα αντιμετώπισης έκτακτων γεγονότων

Κάθε ΕθνΚΤ διασφαλίζει ότι το οικείο εθνικό ΣΔΣΧ και οι σχετικές διαδικασίες είναι σύμφωνες με τις απαιτήσεις των χρηστών στο πλαίσιο των συμπληρωματικών μέτρων αντιμετώπισης εκτάκτων γεγονότων του στοιχείου α) του παρόντος άρθρου, καθώς και με τους όρους και προϋποθέσεις και με τις διαδικασίες που θεσπίζει το διοικητικό συμβούλιο της ΕΚΤ. Επίσης, η ΕΚΤ διασφαλίζει ότι ο μηχανισμός πληρωμών της είναι σύμφωνος με τα παραπάνω.

ζ) Σχέση με τον παροχέα υπηρεσιών δικτύου

1. Όλες οι ΕθνΚΤ και η ΕΚΤ συνδέονται με τον παροχέα υπηρεσιών δικτύου ή διαθέτουν σημείο πρόσβασης σε αυτόν.

2. Τόσο η ΕΚΤ όσο και οι ΕθνΚΤ (μεταξύ τους ή απέναντι στην ΕΚΤ) δεν αναλαμβάνουν καμία ευθύνη για οποιαδήποτε βλάβη εκδηλώνεται στον παροχέα υπηρεσιών δικτύου. Εναπόκειται στην ΕΚΤ/ΕθνΚΤ που έχει υποστεί τη ζημία να προβάλει αξίωση αποζημίωσης κατά τον παροχέα υπηρεσιών δικτύου, εφόσον αυτό είναι δυνατό σε μια τέτοια περίπτωση, η ΕθνΚΤ προβάλλει την αξίωσή της μέσω της ΕΚΤ.

Άρθρο 5

Διατάξεις αναφορικά με την ασφάλεια

Κάθε ΕθνΚΤ συμμορφώνεται προς τις διατάξεις που διέπουν το καθεστώς ασφάλειας και προς τις απαιτήσεις ασφάλειας του συστήματος Target, διασφαλίζοντας το αυτό για το οικείο εθνικό ΣΔΣΧ. Επίσης, η ΕΚΤ διασφαλίζει ότι ο μηχανισμός πληρωμών της είναι σύμφωνος με τις παραπάνω διατάξεις και απαιτήσεις.

Άρθρο 6

Κανόνες επιθεώρησης

Οι εσωτερικοί επιθεωρητές της ΕΚΤ και των ΕθνΚΤ αξιολογούν τη συμμόρφωση προς τα λειτουργικά, τεχνικά και οργανωτικά χαρακτηριστικά, συμπεριλαμβανομένων των διατάξεων περί ασφάλειας, όπως καθορίζονται για τα σκέλη και για τις ρυθμίσεις του συστήματος Target που αναφέρονται στην παρούσα κατευθυντήρια γραμμή.

Άρθρο 7

Διαχείριση του συστήματος Target

1. Η διεύθυνση, η διαχείριση και ο έλεγχος του συστήματος Target εμπίπτουν στις αρμοδιότητες του διοικητικού συμβουλίου της ΕΚΤ. Το διοικητικό συμβούλιο νομιμοποιείται να καθορίζει τους όρους και τις προϋποθέσεις υπό τις οποίες τα συστήματα διασυνοριακών πληρωμών, εκτός των εθνικών ΣΔΣΧ, μπορούν να κάνουν χρήση των διασυνοριακών διευκολύνσεων του συστήματος Target ή να συνδέονται με αυτό.

2. Το διοικητικό συμβούλιο της ΕΚΤ επικουρείται από την επιτροπή συστημάτων πληρωμών και διακανονισμού (ΕΣΠΔ) σε κάθε ζήτημα που άπτεται του συστήματος Target. Για τους σκοπούς αυτούς, η ΕΣΠΔ προβαίνει στη σύσταση μίας επιμέρους ομάδας, αποτελούμενης από εκπροσώπους των ΕθνΚΤ για τα εθνικά ΣΔΣΧ.

3. Η καθημερινή διαχείριση του συστήματος Target ανατίθεται στο συντονιστή του συστήματος Target της ΕΚΤ και στους διαχειριστές διακανονισμού των ΕθνΚΤ:

- οι ΕθνΚΤ και η ΕΚΤ ορίζουν ένα διαχειριστή διακανονισμού για τη διεύθυνση και παρακολούθηση του οικείου εθνικού ΣΔΣΧ ή, στην περίπτωση της ΕΚΤ, του μηχανισμού πληρωμών της ΕΚΤ,

- ο διαχειριστής διακανονισμού είναι αρμόδιος για την καθημερινή διαχείριση του εθνικού ΣΔΣΧ ή, στην περίπτωση της ΕΚΤ, του μηχανισμού πληρωμών της ΕΚΤ, καθώς και για την αντιμετώπιση ανωμαλιών και λαθών, και

- ο συντονιστής του συστήματος Target της ΕΚΤ ορίζεται από την τελευταία ως διαχειριστής, σε καθημερινή βάση, των κεντρικών λειτουργιών του συστήματος Target.

Άρθρο 8

Ανώτερη βία

Οι ΕθνΚΤ και η ΕΚΤ δεν ευθύνονται για μη συμμόρφωση προς την παρούσα κατευθυντήρια γραμμή στο βαθμό που, και για όσο διάστημα, αδυνατούν να εκπληρώσουν τις υποχρεώσεις που απορρέουν από την παρούσα κατευθυντήρια γραμμή ή στις περιπτώσεις που η εκπλήρωση των εν λόγω υποχρεώσεων αναστέλλεται ή καθυστερεί, λόγω γεγονότων που προκύπτουν από ευλόγως μη ελέγξιμα αίτια (συμπεριλαμβανομένης, ενδεικτικά, της ανεπάρκειας ή δυσλειτουργίας του εξοπλισμού, των φυσικών καταστροφών, θεομηνιών, απεργιών ή εργατικών διαφορών). Τα παραπάνω δεν θίγουν την υποχρέωση διατήρησης των απαιτούμενων βάσει της παρούσας κατευθυντήριας γραμμής εφεδρικών μέσων και διαδικασιών, εφαρμογής των διαδικασιών αντιμετώπισης λαθών του άρθρου 4 στοιχείο στ) της παρούσας κατευθυντήριας γραμμής -στο μέτρο του δυνατού και παρά την επέλευση του γεγονότος ανωτέρας βίας- και καταβολής κάθε εύλογα δυνατής προσπάθειας για την άμβλυνση των αποτελεσμάτων οποιουδήποτε τέτοιου γεγονότος, ενώ λαμβάνει χώρα.

Άρθρο 9

Επίλυση διαφορών

1. Με την επιφύλαξη των δικαιωμάτων και προνομίων του διοικητικού συμβουλίου της ΕΚΤ, οποιαδήποτε διαφορά ανακύπτει μεταξύ των ΕθνΚΤ ή μεταξύ κάποιας ΕθνΚΤ και της ΕΚΤ σε σχέση με το σύστημα Target και δεν είναι δυνατό να διευθετηθεί με συμφωνία μεταξύ των εμπλεκομένων μελών, κοινοποιείται στο διοικητικό συμβούλιο της ΕΚΤ και παραπέμπεται στην ΕΣΠΔ του άρθρου 7 παράγραφος 2, με σκοπό την επίτευξη συμβιβασμού.

2. Όταν η εν λόγω διαφορά ανακύπτει μεταξύ των ΕθνΚΤ, ή μεταξύ κάποιας ΕθνΚΤ και της ΕΚΤ, τα εκατέρωθεν δικαιώματα και υποχρεώσεις ως προς τις εντολές πληρωμής, η επεξεργασία των οποίων γίνεται μέσω του συστήματος Target, καθώς και όλα τα άλλα θέματα που αναφέρονται στην παρούσα κατευθυντήρια γραμμή καθορίζονται: πρώτον από τους κανόνες και τις διαδικασίες που μνημονεύονται στην παρούσα κατευθυντήρια γραμμή και στα παραρτήματά της και δεύτερον συμπληρωματικά, από το δίκαιο του κράτους μέλους στο οποίο βρίσκεται η έδρα της λαμβάνουσας ΕθνΚΤ/ΕΚΤ, στην περίπτωση διαφορών από διασυνοριακές πληρωμές που πραγματοποιούνται μέσω του μηχανισμού διασύνδεσης.

Άρθρο 10

Τελικές διατάξεις

Η παρούσα κατευθυντήρια γραμμή απευθύνεται στις εθνικές κεντρικές τράπεζες των συμμετεχόντων κρατών μελών.

Η παρούσα κατευθυντήρια γραμμή αρχίζει να ισχύει στις 7 Ιουνίου 2001.

Από την παραπάνω ημερομηνία, η κατευθυντήρια γραμμή ΕΚΤ/2000/9 καταργείται και αντικαθίσταται από την παρούσα.

Η παρούσα κατευθυντήρια γραμμή δημοσιεύεται, στην Επίσημη Εφημερίδα των Ευρωπαϊκών Κοινοτήτων.

Φρανκφούρτη επί Μάιν, 26 Απριλίου 2001.

Για το διοικητικό συμβούλιο της ΕΚΤ

Ο Πρόεδρος

Willem F. Duisenberg

(1) ΕΕ L 126 της 26.5.2000, σ. 1.

(2) ΕΕ L 332 της 31.12.1993, σ. 1.

(3) ΕΕ L 141 της 11.6.1993, σ. 27.

ΠΑΡΑΡΤΗΜΑ I

ΕΘΝΙΚΑ ΣΔΣΧ

>ΘΕΣΗ ΠΙΝΑΚΑ>

ΠΑΡΑΡΤΗΜΑ ΙΙ

ΠΡΟΜΗΘΕΙΕΣ ΕΠΙ ΤΩΝ ΕΓΧΩΡΙΩΝ ΠΛΗΡΩΜΩΝ

Η τιμή των εγχώριων μεταφορών ΣΔΣΧ σε ευρώ θα εξακολουθήσει να καθορίζεται σε εθνικό επίπεδο, με γνώμονα τις αρχές της ανάκτησης του κόστους, της διαφάνειας και της μη διάκρισης, λαμβανομένου υπόψη του γεγονότος ότι οι τιμές για τις εγχώριες και διασυνοριακές μεταφορές σε ευρώ θα πρέπει, κατά βάση, να εντάσσονται στην ίδια κλίμακα, ούτως ώστε να μην επηρεάζεται ο ενιαίος χαρακτήρας της χρηματαγοράς.

Τα εθνικά ΣΔΣΧ κοινοποιούν τον τρόπο διάρθρωσης των προμηθειών τους στην ΕΚΤ, σε όλες τις άλλες συμμετέχουσες ΕθνΚΤ, στα μέλη των εθνικών ΣΔΣΧ και στα λοιπά ενδιαφερόμενα μέρη.

Σε ό,τι αφορά τις μεθοδολογίες καθορισμού του κόστους των εθνικών ΣΔΣΧ, θα υπάρξει κατάλληλη εναρμόνιση.

ΠΑΡΑΡΤΗΜΑ ΙΙΙ

ΠΡΟΜΗΘΕΙΕΣ ΕΠΙ ΤΩΝ ΔΙΑΣΥΝΟΡΙΑΚΩΝ ΠΛΗΡΩΜΩΝ

Η προμήθεια (εκτός ΦΠΑ) που θα χρεώνεται στους άμεσους συμμετέχοντες για τις πραγματοποιούμενες μέσω του συστήματος Target διασυνοριακές πληρωμές θα βασίζεται στον αριθμό των συναλλαγών που κάποιος συμμετέχων θα αποστέλλει στο πλαίσιο ενός δεδομένου ΣΔΣΧ, με βάση μια φθίνουσα κλίμακα.

Η φθίνουσα κλίμακα είναι η ακόλουθη:

- 1,75 ευρώ για καθεμία από τις πρώτες 100 συναλλαγές ανά μήνα,

- 1,00 ευρώ για καθεμία από τις επόμενες 900 συναλλαγές ανά μήνα,

- 0,80 ευρώ για κάθε επόμενη, πέραν των 1000, συναλλαγή ανά μήνα.

Για τους σκοπούς της εφαρμογής της φθίνουσας τιμολόγησης, ο όγκος των πληρωμών που λαμβάνεται υπόψη συνίσταται στον αριθμό των συναλλαγών που μια νομική οντότητα συνάπτει στο πλαίσιο ενός δεδομένου ΣΔΣΧ ή στις συναλλαγές πληρωμών που διαφορετικές νομικές οντότητες εισάγουν προς εκτέλεση μέσω του ίδιου λογαριασμού διακανονισμού.

Η εφαρμογή του παραπάνω συστήματος τιμολόγησης επανεξετάζεται κατά διαστήματα.

Μόνο η αποστέλλουσα ΕθνΚΤ/ΕΚΤ χρεώνει προμήθεια στα αποστέλλοντα μέλη στο εθνικό ΣΔΣΧ ή στο μηχανισμό πληρωμών της ΕΚΤ. Η λαμβάνουσα ΕθνΚΤ/ΕΚΤ δεν χρεώνει προμήθεια στο λαμβάνον μέλος. Δεν προβλέπεται χρέωση για μεταφορές μεταξύ κεντρικών τραπεζών, ήτοι στην περίπτωση που η αποστέλλουσα ΕθνΚΤ/ΕΚΤ ενεργεί, για ίδιο λογαριασμό.

Η προμήθεια καλύπτει την εισαγωγή της εντολής πληρωμής σε σειρά αναμονής (ανάλογα με την περίπτωση), τη χρέωση του αποστολέα, την εγγραφή της πίστωσης του λογαριασμού διασύνδεσης κεντρικών τραπεζών της λαμβάνουσας ΕθνΚΤ/ΕΚΤ στα βιβλία της αποστέλλουσας ΕθνΚΤ/ΕΚΤ, την αποστολή της αίτησης μηνύματος για διακανονισμό πληρωμής (payment settlement message request - PSMR) μέσω του δικτύου διασύνδεσης, την εγγραφή της χρέωσης του λογαριασμού διασύνδεσης κεντρικών τραπεζών της αποστέλλουσας ΕθνΚΤ/ΕΚΤ στα βιβλία της λαμβάνουσας ΕθνΚΤ/ΕΚΤ, την πίστωση του συμμετέχοντα στο ΣΔΣΧ, την αποστολή της κοινοποίησης μηνύματος για διακανονισμό πληρωμής (payment settlement message notication - PSMN) μέσω του δικτύου διασύνδεσης, την γνωστοποίηση του μηνύματος πληρωμής στο συμμετέχοντα/λαμβάνοντα του οικείου ΣΔΣΧ και την επιβεβαίωση του διακανονισμού (ανάλογα με την περίπτωση).

Στη διάρθρωση των διασυνοριακών προμηθειών του Target δεν περιλαμβάνεται το κόστος της τηλεπικοινωνιακής σύνδεσης του αποστολέα με το εθνικό ΣΔΣΧ στο οποίο αυτός συμμετέχει. Η προμήθεια για την εν λόγω σύνδεση εξακολουθεί να καταβάλλεται σύμφωνα με τις εθνικές διατάξεις.

Τα εθνικά ΣΔΣΧ δεν χρεώνουν προμήθεια για τη μετατροπή των εντολών μεταφοράς από εθνικές νομισματικές μονάδες σε ευρώ και αντίστροφα.

Τα ΣΔΣΧ μπορούν να χρεώνουν επιπλέον προμήθεια για πρόσθετες υπηρεσίες που τυχόν παρέχουν (π.χ. για την καταχώρηση εντολών πληρωμής σε έντυπη μορφή).

Η δυνατότητα εφαρμογής διαφορετικής προμήθειας, ανάλογα με τον χρόνο εκτέλεσης των εντολών πληρωμής, εξετάζεται βάσει της εμπειρίας που αποκτάται στη διάρκεια λειτουργίας του συστήματος.

ΠΑΡΑΡΤΗΜΑ IV

ΩΡΑΡΙΟ ΛΕΙΤΟΥΡΓΙΑΣ ΤΟΥ ΣΥΣΤΗΜΑΤΟΣ TARGET

Το σύστημα Target και, κατ' επέκταση, οι ΕθνΚΤ και τα εθνικά ΣΔΣΧ που συμμετέχουν στο σύστημα Target ή είναι συνδεδεμένα με αυτό, τηρούν τους ακόλουθους κανόνες όσον αφορά το ωράριο λειτουργίας.

1. Ώρα αναφοράς για το σύστημα Target είναι η "ώρα Ευρωπαϊκής Κεντρικής Τράπεζας", που ορίζεται ως η τοπική ώρα στην έδρα της ΕΚΤ.

2. Το σύστημα Target προβλέπει κοινό ωράριο λειτουργίας από τις 7:00 π.μ. έως τις 6:00 μ.μ..

3. Είναι δυνατή η πρόωρη (ήτοι πριν από τις 7:00 π.μ.) έναρξη, κατόπιν αποστολής ειδοποίησης στην ΕΚΤ:

i) για εγχώριους λόγους (π.χ. προκειμένου να διευκολυνθεί ο διακανονισμός συναλλαγών επί χρεογράφων, να διακανονιστούν υπόλοιπα συστημάτων συμψηφισμού ή να διακανονιστούν άλλες εγχώριες συναλλαγές, όπως ομαδικές συναλλαγές που οι ΕθνΚΤ διοχετεύουν στα ΣΔΣΧ στη διάρκεια της νύχτας), ή

ii) για λόγους που άπτονται του ΕΣΚΤ (π.χ. τις ημέρες κατά τις οποίες αναμένεται εξαιρετικά αυξημένος όγκος πληρωμών ή προκειμένου να μειωθεί ο κίνδυνος διακανονισμού κατά την επεξεργασία του σκέλους σε ευρώ των πράξεων συναλλάγματος επί ασιατικών νομισμάτων).

4. Για τις πληρωμές πελατών (εγχώριες και διασυνοριακές) ισχύει καταληκτική ώρα, προσδιοριζόμενη στη μία ώρα πριν από τη συνήθη ώρα κλεισίματος του συστήματος Target· στη διάρκεια της υπολειπόμενης μέχρι το κλείσιμο του συστήματος ώρας πραγματοποιούνται μόνο διατραπεζικές πληρωμές (εγχώριες και διασυνοριακές) για τη μεταφορά ρευστότητας μεταξύ των συμμετεχόντων. Οι πληρωμές πελατών προσδιορίζονται ως μηνύματα πληρωμής με μορφή ΜΤ 100 ή αντίστοιχη μορφή εθνικού μηνύματος (για τις διασυνοριακές διαβιβάσεις, χρησιμοποιείται η μορφή ΜΤ 100). Για την εφαρμογή της καταληκτικής ώρας (5.00 μ.μ.) σε ό,τι αφορά τις εγχώριες πληρωμές αποφασίζει κάθε ΕθνΚΤ, σε συνεργασία με την οικεία τραπεζική κοινότητα. Επιπλέον, οι ΕθνΚΤ μπορούν να εξακολουθήσουν να επεξεργάζονται εγχώριες πληρωμές πελατών, οι οποίες στις 5:00 μ.μ. βρίσκονταν σε σειρά αναμονής.

ΠΑΡΑΡΤΗΜΑ V

ΚΑΤΑΛΟΓΟΣ ΤΩΝ "ΕΚΤΟΣ ΟΝΕ" ΕΝΕΧΥΡΩΝ

>ΘΕΣΗ ΠΙΝΑΚΑ>